РЕШЕНИЕ НА КОМИСИЯТА
от 28 октомври 2009 година
относно Държавна помощ C 14/08 (ex NN 1/08), приведена в действие от Обединеното кралство в полза на Northern Rock
(нотифицирано под номер C(2009) 8102)
(само текстът на английски език е автентичен)
(текст от значение за ЕИП)
(2010/262/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 88, параграф 2, първа алинея от него,
като взе предвид Споразумението за Европейското икономическо пространство, и по-специално член 62, параграф 1, буква а) от него,
като прикани заинтересованите страни да представят мненията си в съответствие с посочените по-горе разпоредби (1), (2) и като взе предвид техните мнения,
като има предвид, че:
1. ПРОЦЕДУРА
(1)
С решение от 5 декември 2007 г. (3) (наричано по-долу „решението от 5 декември 2007 г.“) Комисията установи, че механизмът за ликвидност, задействан от Bank of England (наричана по-долу „BoE“) на 14 септември 2007 г. в полза на Northern Rock (наричано по-долу „NR“) не представляват държавна помощ. Също така Комисията реши, че гаранциите върху депозитите на граждани, предоставени от органите на Обединеното кралство между 17 и 20 септември и на 9 октомври 2007 г. съдържат държавна помощ, която е съвместима с общия пазар като помощ за оздравяване за шест месеца, до 17 март 2008 г., в съответствие с Насоките на Общността за държавната помощ за оздравяване и преструктуриране на предприятия в затруднение (4) (наричани по-долу „Насоките за О&П“). Също така в решението си Комисията изиска в срок от шест месеца да бъде представен план за преструктуриране или помощта да бъде възстановена.
(2)
С писмо от 21 декември 2007 г. органите на Обединеното кралство уведомиха Комисията за разширяването на обхвата на гаранционните договорености. На 8 януари, 24 януари, 6 февруари, 13 февруари и 10 март 2008 г. бяха проведени срещи между представители на Обединеното кралство и на Комисията.
(3)
На 17 февруари 2008 г. органите на Обединеното кралство съобщиха, че NR ще бъде национализирана. С писмо от 17 март 2008 г. Обединеното кралство изпрати на Комисията план за преструктуриране на NR и я уведоми за мерки за държавна помощ, които ще съпътстват плана и ще осигурят възможност за изпълнението му. С писмо от 13 март 2008 г. Обединеното кралство изпрати подробен и изменен несъществено план за преструктуриране.
(4)
С писмо от 2 април 2008 г. Комисията уведоми Обединеното кралство за решението си да открие процедурата, предвидена в член 88, параграф 2 от Договора за ЕО, относно мерките за помощ (наричано по-долу „решението за откриване на процедурата“).
(5)
Решението за откриване на процедурата беше публикувано в Официален вестник на Европейския съюз (5). Комисията покани заинтересованите страни да представят мненията си относно помощта.
(6)
С писмо от 2 май 2008 г. Обединеното кралство отговори на решението за откриване на процедурата. Комисията получи мнения и от заинтересовани страни. С писмо от 15 юли 2008 г., получено на 31 юли 2008 г., тя ги препрати на Обединеното кралство, на което предостави възможност за отговор; мнението му беше получено с писмо от 29 август 2008 г.
(7)
С писмо от 25 април 2008 г. Комисията изпрати въпроси по отношение на плана за преструктуриране, представен на 13 март 2008 г. Обединеното кралство отговори с писмо от 6 юни 2008 г. На 30 юни 2008 г. се проведе среща между Комисията и органите на Обединеното кралство. След срещата Обединеното кралство предостави допълнителна информация с писма от 8 юли и 13 август 2008 г.
(8)
На 5 август 2008 г. правителството на Обединеното кралство обяви публично, че възнамерява да преобразува в собствен капитал заеми, отпуснати на NR в размер на 3 млрд. GBP. Органите на Обединеното кралство предварително са уведомили Комисията за това съобщение.
(9)
На 11 ноември 2008 г., 15 януари 2009 г. и 4 февруари 2009 г. органите на Обединеното кралство уведомиха Комисията, че обмислят планове за преструктуриране на NR, които, поради въздействието на финансовата криза, се различават значително от плановете, за които са уведомили през март 2008 г., и представиха плановете в обобщен вид.
(10)
На 20 февруари 2009 г. органите на Обединеното кралство представиха допълнителна информация за намерението NR да бъде разделена на две части. Комисията получи уведомление за по-подробен план с писма от 31 март 2009 г. и 2 април 2009 г.
(11)
С писмо от 7 май 2009 г. Комисията уведоми Обединеното кралство за решението си да разшири процедурата съгласно член 88, параграф 2 от Договора по отношение на изменения план за преструктуриране, който ѝ беше представен през март (наричано по-долу „решението за разширяване на процедурата“).
(12)
Решението за разширяване на процедурата беше публикувано в Официален вестник на Европейския съюз (6), а от заинтересованите страни беше поискано да представят мненията относно помощта.
(13)
Обединеното кралство отговори на решението за разширяване на процедурата с писмо от 22 юни 2009 г. Също така Комисията получи мнения от трети страни. С писмо от 14 август 2009 г. тези мнения бяха препратени на Обединеното кралство, на което беше предоставена възможност за отговор. Обединеното кралство представи мнението си с писмо от 17 август 2009 г.
(14)
На 10 юни Обединеното кралство представи актуализиран план за преструктуриране на NR, който беше обсъден с Комисията на срещи, проведени на 26 юни и 21 август 2009 г. Освен това Обединеното кралство предостави допълнителна информация на 22 юни, 26 юни, 15 юли, 17 август, 18 август, 4 септември, 17 септември, 18 септември, 21 септември, 22 септември и 30 септември 2009 г.
2. ОПИСАНИЕ НА ПОМОЩТА
2.1. БЕНЕФИЦИЕРЪТ И НЕГОВИТЕ ЗАТРУДНЕНИЯ
(15)
Преди настъпването на затрудненията през втората половина на 2007 г. NR беше петата по големина банка за ипотечни кредити в Обединеното кралство с общ счетоводен баланс, възлизащ на 113,5 млрд. GBP към 30 юни 2007 г. и 109,3 млрд. GBP в края на 2007 г. През 2006 г. тя имаше общ счетоводен баланс на стойност 101 млрд. GBP, а приходите от лихви възлизаха на приблизително 5 млрд. GBP. През 2006 г. NR отчете печалба от 443 млн. GBP. През 2006 г. банката имаше персонал от 6 000 души, 77 клона в цялото Обединено кралство и представителства в Ирландия, Дания и на остров Гърнзи.
(16)
Отпускането на жилищни ипотечни кредити беше и продължава да бъде основната дейност на NR. Тя представлява над 90 % от всички текущи заеми за клиенти. През първата половина на 2007 г. банката имаше пазарен дял от 9,7 % от общото брутно ипотечно кредитиране в Обединеното кралство и 18,9 % от нетното ипотечно кредитиране (7). NR финансираше най-голямата част от своите дългосрочни ипотечни заеми чрез емитиране на ценни книжа, обезпечени с жилищни ипотеки, и обезпечени облигации, а непрекъснато намаляващият дял от финансирането ѝ се осъществяваше чрез депозити на граждани. На 30 юни 2007 г. депозитите на граждани съставляваха едва 24 млрд. GBP от общия счетоводен баланс от 113 млрд. GBP. През март 2001 г. NR създаде тръстова структура („master trust“) за секюритизация, известна като „Granite“, която оттогава използва интензивно. Допълнителна информация за NR е посочена в точка 2.1. от решението за откриване на процедурата от 2 април 2008 г.
(17)
Зависимостта на NR от междубанковото финансиране създаде затруднения през втората половина на 2007 г., когато пазарът за ипотечна секюритизация претърпя срив, както е описано по-подробно в точка 2.2. от решението за откриване на процедурата. Проблемите с финансирането на NR станаха причина органите на Обединеното кралство да предоставят заеми и гаранции, които бяха одобрени от Комисията като помощ за оздравяване до 17 март 2008 г. с решението от 5 декември 2007 г. В точка 2.3.1 от решението за откриване на процедурата са описани обстоятелствата, които доведоха до предоставянето на допълнителни гаранции от страна на държавата на 18 декември 2007 г., които бяха одобрени от Комисията като съвместима помощ за оздравяване (точка 4.5.2 от решението за откриване на процедурата).
(18)
В началото на 2008 г. NR и органите на Обединеното кралство направиха опит да намерят решение в частния сектор. В резултат на това Virgin и управлението на NR представиха на правителството бизнес планове за NR, които са изложени в точки 2.3.2 и 2.3.3 от решението за откриване на процедурата. Опитът да се намери решение в частния сектор, беше неуспешен и в последствие NR беше национализирана на 22 февруари 2008 г. въз основа на закон, влязъл в сила предишните дни (точка 2.3.4 от решението за откриване на процедурата) (8).
(19)
Задълбочаването на световната финансова криза след обявяването на несъстоятелност на „Lehman Brothers“ и произтичащата от нея икономическа криза и кризата на пазара на жилища доведоха до неизпълнение на задълженията по непогасените заеми към NR и принудиха NR да заделят значителни провизии за загубите от обезценени заеми през 2008 г. и през първата половина на 2009 г. на доста по-високо равнище от средното за другите банки. Това се дължи на факта, че NR беше отпуснала много рискови заеми, по-специално чрез заеми с високо съотношение заем/стойност (наричано по-долу „З/С“), от които много голяма част бяха заемите „Together“ (ипотеки със съотношение З/С […] (9) 125 % в съчетание с необезпечен заем).
(20)
Провизиите за загуби от обезценени заеми, които трябваше да задели NR, се отразиха неблагоприятно на капиталовите коефициенти на NR до такава степен, че през юли 2008 г. банката получи право да се ползва с изключение от Органа за надзор на финансовите услуги на Обединеното кралство (наричан по-долу „ОНФУ“), което ѝ позволи да включи всички налични капитали от втори ред в капиталовите ресурси на NR без ограничение, за да изпълни минималните регулаторни изисквания за капитал. Изключението беше разрешено, след като Министерството на финансите на Обединеното кралство (наричано по-долу „МФОК“) пое ангажимент пред ОНФУ, че NR ще функционира с капитал над минималните изисквания.
(21)
В докладите си за първото тримесечие на 2009 г. NR отчете, че очаква сериозни загуби през цялата 2009 г. В резултат на това нейната капиталова база беше намалена на равнище под минималните регулаторни изисквания. На 1 юли 2009 г. NR обяви, че ОНФУ е потвърдил, че предвид ангажимента на МФОК да осигури капитал в необходимия размер, той не планира да ограничи дейностите на NR.
(22)
В таблица 1 е представена информация за финансовите показатели на NR между 2006 г. и края на първото шестмесечие на 2009 г.
Таблица 1
Финансови резултати на Northern Rock в периода 2006-2008 г. (10) и през първата половина на 2009 г. (11),
в млрд. GBP
2006 г.
2007 г.
2008 г.
Първо шестмесечие на 2009 г.
Общ счетоводен баланс
101,0
109,3
104,3
88,7
Баланс на депозитите на граждани
22,6
10,5
19,6
18,4
Брутно ново кредитиране
32,9
32,3
3,0
1,3
Нетно ново кредитиране
16,6
12,2
(25,4)
(5,0)
Приход от лихви
4,9
6,9
5,7
1,1
Нетна печалба (загуба)
0,443
(0,199)
(1,3)
(0,269)
2.2. ПЛАНОВЕ ЗА ПРЕСТРУКТУРИРАНЕ
(23)
След национализацията на NR през февруари 2008 г. органите на Обединеното кралство представиха план за преструктуриране (наричан по-долу „първоначален план за преструктуриране“), чието съдържание беше описано по-подробно в точка 2.3.5 от решението за откриване на процедурата, както и в точка 2.2. от решението за разширяване на процедурата. Накратко в първоначалния план за преструктуриране се предвиждаше:
i)
намаляване на счетоводния баланс на NR от 109,3 млрд. GBP през 2007 г. на 48-53 млрд. GBP в края на 2011 г. чрез програма за активна разпродажба на съществуващи ипотечни кредити на други финансови институции и ограничаване на отпускането на нови заеми;
ii)
уравновесяване на източниците на финансиране чрез увеличаване на депозитите на граждани от 15-20 % през 2008 г. до 48-52 % през 2012 г.;
iii)
прекратяване на дейността на NR в Дания;
iv)
ускорено изплащане на държавните заеми и освобождаване на държавните гаранции до края на 2011 г., и
v)
ангажименти по отношение на поведението, които включват ограничаване на отпускането на нови ипотечни кредити, рамка за конкурентоспособност (12) и оттегляне от дейностите по необезпечено кредитиране на лица и предприятия в периода на преструктурирането.
(24)
Активна разпродажба на съществуващи ипотечни кредити на други финансови институции, ограничаването на отпускането на нови заеми, прекратяването на дейността на NR в Дания и ангажиментите по отношение на поведението бяха приведени в действие от Обединеното кралство веднага, без да се чака одобрението на плана за преструктуриране от страна на Комисията.
(25)
Влошаването на състоянието на финансовите пазари и реалната икономика през последното тримесечие на 2008 г. засегна тежко NR, което наложи органите на Обединеното кралство да преразгледат първоначалния план за преструктуриране. Вследствие на това органите на Обединеното кралство представиха на Комисията нов план за преструктуриране (наричан по-долу „изменен план за преструктуриране“), който беше описан подробно в точка 2.3 от решението за разширяване на процедурата. В основни линии измененият план за преструктуриране се състои от разделянето на NR на:
i)
BankCo, на която да бъдат прехвърлени следните активи на Northern Rock: портфейла от депозитите на граждани (около 19,5 млрд. GBP), заедно с около [9-12] млрд. GBP парични активи (13) и около [7-10] млрд. GBP от необременените ипотечни активи на NR, носещи най-добри резултати; междубанкови депозити, чиято обща стойност към момента възлиза на около [0,5-3] млрд. GBP, обезпечени с парични активи; платформата на NR за отпускане и обслужване на ипотечни кредити; клоновете на NR, съответния персонал и съответните системи и сметките по GIC (договори за гарантирани инвестиции) (14), обезпечени с парични активи на същата стойност (около [3,5-6] млрд. GBP). Началният счетоводен баланс на BankCo ще бъде 22-26 млрд. GBP;
ii)
AssetCo ще представлява съществуващото дружество, NR, обхващащо оставащата съвовкупност от жилищни ипотечни кредити и инструментите на NR за междубанково финансиране (участието му в средството за секюритизация Granite и задълженията му за обезпечените облигации, както и програмите за EMTN (средносрочни еврооблигации) (15) и свързаното с това хеджиране), заедно с произтичащите от това задължения и хибриден капитал. В AssetCo ще останат и задълженията по съществуващия държавен заем, отпуснат на NR, който ще бъде увеличен с максимум 10 млрд. GBP до общо 23 млрд. GBP, за да бъде възможно осъществяването на преструктурирането. Освен това на AssetCo ще бъде предоставен механизъм за оборотен капитал на стойност до 5 млрд. GBP, за да се гарантира необходимата ликвидност на дружеството […]. Началният счетоводен баланс на AssetCo ще бъде [82-85] млрд. GBP.
(26)
В новият план за преструктуриране се предвиждаха и капиталови инжекции в BankCo и AssetCo, промяна на стратегията за отпускане на заеми, прекратяване на програмата за активна разпродажба на ипотечни кредити и промени в рамката за конкурентоспособност, което да позволи на NR да увеличи заемите си през 2009 и 2010 г. с общо 14 млрд. GBP.
(27)
След приемането на решението за разширяване на процедурата Обединеното кралство внесе промени в изменения план за преструктуриране, за да разсее съмненията, изразени от Комисията и трети страни (наричан по-долу „окончателен план за преструктуриране“). В резултат на това началното парично салдо на BankCo ще бъде намалено с [1,7-4,2] млрд. GBP в сравнение с изменения план за преструктуриране от 10 юни 2009 г. чрез изтегляне на [1,5-3] млрд. GBP от сметките по GIC и прехвърляне на [0,2-0,8] млрд. GBP допълнителни ипотечни кредити от AssetCo към BankCo. През 2009 г. началният счетоводен баланс на BankCo ще бъде [21-24] млрд. GBP и ще нараства до [31-34] млрд. GBP през 2013 г. в сравнение със съответните суми от [22-26] млрд. GBP и съответно [38-41] млрд. GBP в изменения план за преструктуриране. Освен това [600-900] млн. GBP, първоначално планирани за отпускане на нови заеми от BankCo през 2009 г. ще заменят стари ипотечни заеми с по-ниско качество (16). В резултат на това средно претегленото съотношение заем/стойност на BankCo ще възлиза на [62-67 %], съставен от средния коефициент заем/стойност на съществуващия ипотечен портфейл ([66-69 %]) и отпуснатите нови заеми през 2009 г. ([58-61 %]). На графика А са представени началните счетоводни баланси на BankCo и AssetCo след разделянето, а таблица 2 съдържа най-важните финансови показатели на BankCo.
(28)
Също така след разделянето BankCo ще заплаща адаптирани комисионни за запазване на гаранциите върху депозитите на граждани и междубанковите депозити (вж. точка 2.3).
Таблица 2
Основни финансови показатели на BankCo след разделянето (при нормални условия)
в млрд. GBP
2009 г.
2010 г.
2011 г.
2012 г.
2013 г.
Общ счетоводен баланс
[21-24]
[23-25]
[27-30]
[28-31]
[31-34]
Нетен приход от лихви
не се прилага
[0-0,7]
[0-0,7]
[0-0,7]
[0-0,7]
Брутно ново кредитиране
не се прилага
[6-9]
[6-8]
[6-8]
[6-8]
Ипотечен портфейл
[7-11]
[13-20]
[19-25]
[22-26]
[23-28]
Депозити на граждани
19,3
[18-21]
[19-22]
[22-25]
[24-27]
Междубанкови депозити
[1-3]
[1-7]
[3-10]
[3-8]
[2-8]
(29)
Освен това Обединеното кралство пое следните ангажименти:
i)
ангажимент да постигне пълно разделяне на дейностите на BankCo и AssetCo възможно най-бързо и най-късно до края на 2010 г.;
ii)
ангажимент BankCo да ограничи отпускането на нови заеми до 4 млрд. GBP през 2009 г., 9 млрд. GBP през 2010 г. и 8 млрд. GBP през 2011 г.; в случай че BankCo остане временна държавна собственост (наричана по-долу „ВДС“) след 2011 г., ограничението за 2011 г. за отпускане на заеми до 8 млрд. GBP ще остане в сила до 31 декември 2013 г. или до прекратяването на ВДС, в зависимост от това кое от събитията ще настъпи по-рано.
iii)
ангажимент BankCo да ограничи баланса на своите депозити на граждани в цялото Обединено кралство, Ирландия и на остров Гърнзи на 20 млрд. GBP до 31 декември 2011 г.; в случай че BankCo остане ВДС през 2012 и 2013 г., ограничението за депозитите на граждани ще бъде 23 млрд. GBP за 2012 г. и 26 млрд. GBP за 2013 г.;
iv)
ангажимент, че BankCo няма да се класира сред трите водещи позиции в таблиците на Moneyfacts за категориите на 2-, 3- или 5-годишните ипотечни кредити с фиксирани или променливи лихви (с изключение на ипотечните кредити с коефициент заем/стойност над 80 % и продуктите за нови клиенти) до 31 декември 2011 г. или до прекратяването на ВДС, в зависимост от това кое от събитията ще настъпи по-рано;
v)
ангажимент, че Обединеното кралство няма да остане мажоритарен собственик в BankCo […]. Във връзка с това се приема, че ВДС е прекратена, ако Обединеното кралство продаде най-малко 50 % + 1 от акциите на BankCo на предприятие(я), което(които) не е(са) притежавано(и) или контролирано(и) от държавата и Обединеното кралство загуби контрол над BankCo по смисъла на Регламент (ЕО) № 139/2004 на Съвета от 20 януари 2004 година относно контрола върху концентрациите между предприятия (17);
vi)
ангажимент, че […] BankCo ще оповести публично, че гаранцията върху депозитите на граждани ще бъде освободена до […] и че Обединеното кралство ще отмени гаранционните договорености по отношение на междубанковите депозити, свързани с BankCo до 31 декември 2010 г.;
vii)
ангажимент, че съществуващият подчинен дълг ще остане в AssetCo и че докато AssetCo […], AssetCo няма да изплаща главница или купони по инструментите за подчинен дълг, когато по договор има възможност да прави това;
viii)
ангажимент, че докато BankCo е ВДС и AssetCo, […], те няма да предприемат закупуване на акции в други предприятия или да се осланят на държавните гаранционни договорености или на държавната собственост;
ix)
ангажимент, че AssetCo няма да предприема нови икономически дейности, освен дейностите, които са необходими за осигуряването на оперативна подкрепа за BankCo до приключването на оперативното разделяне, […].
2.3. Държавни мерки, оценени в настоящото решение
(30)
NR е получила няколко мерки за помощ, които са (18):
i)
механизъм за ликвидност от Bank of England, които по-късно са поети от МФОК (наричани по-долу „механизъм за ликвидност от BoE/МФОК“);
ii)
държавна гаранция върху депозитите на граждани на NR, които не са включени в компенсационната схема на Обединеното кралство за финансова стабилност (наричано по-долу КСФС);
iii)
държавна гаранция върху междубанковите депозити на NR.
За NR:
iv)
прилагане със задна дата на по-ниска такса за механизма за ликвидност от BoE/МФОК от 1 април 2008 г. и последващо възстановяване на 156,4 млн. GBP на NR след окончателното решение на Комисията (19);
v)
ангажимент, поет от МФОК пред ОНФУ, че NR (т.е. нейните приемници), ще работи с капитал над регулаторните изисквания (20).
За BankCo:
vi)
запазване на гаранциите върху депозитите на граждани и междубанковите гаранции след разделянето (т.е. мерките, посочени в точки ii) и iii) от съображение 30 през 2010 г. за BankCo при преразгледани условия (21);
vii)
рекапитализация на BankCo в размер на 1,4 млрд. GBP след разделянето под формата на обикновени акции (22);
viii)
условният механизъм за ликвидност стойност 1,5 млрд. GBP.
За AssetCo:
ix)
запазване на гаранцията върху междубанковите депозити след разделянето (т.е. мярка iii)) […] (23);
x)
продължаване и увеличаване на механизма за ликвидност от BoE/МФОК (т.е. мярка i)) с максимум 10 млрд GBP до общо 23 млрд GBP (24);
xi)
рекапитализация на AssetCo в максимален размер от 1,6 млрд GBP под формата на преобразуване на дълг в собственост (25);
xii)
механизъм за оборотен капитал на стойност 2,5 млрд. GBP (26).
(31)
Що се отнася до мерки i)-ii), Комисията отбелязва, че те вече са оценени от Комисията в контекста на по-ранните решения, приемани по отношение на настоящия случай, и са определени като помощ за оздравяване (27). Освен мерките за оздравяване Обединеното кралство уведоми Комисията за допълнителни мерки, чрез които преструктурирането на NR да стане възможно, а именно мерки iv)-xii).
(32)
Мерките за помощ за оздравяване (мерки i)-iii) ще продължат след разделянето. Предприятията, за които са предназначени обаче, ще бъдат приемниците на NR и условията, свързани с тези мерки, ще се променят.
(33)
По отношение на мерките, предприети от Обединеното кралство във връзка с преструктурирането на NR (мерки iv) и v)), таксата, която NR е плащала за механизма за ликвидност, предоставен от BoE/МФОК, ще бъде намалена със задна дата. В резултат на това на NR ще бъдат възстановени със задна дата средства на стойност 156,4 млн. GBP за таксите, заплащани за механизма за ликвидност, предоставен от BoE/МФОК. Това възстановяване е последица от преразглеждането на таксите, извършено от Обединеното кралство през април 2008 г. Също така МФОК предостави на ОНФУ уверение, че NR ще работи с капитал над изискванията, като по този начин се осигурява възможност банката да продължи да работи с капитал под регулаторните изисквания.
(34)
Мерките за преструктуриране, предназначени за BankCo (мерки vi)-viii)), включват запазване на гаранциите върху депозитите на граждани и междубанковите депозити […]. Таксите и съдържанието на гаранциите обаче ще бъдат променени в сравнение с одобрената помощ за оздравяване. За гаранцията върху депозитите на граждани, които не са включени в КСФС, BankCo ще заплаща фиксирана такса от [15-70] базисни пункта (наричани по-долу „бп“). За гаранцията върху междубанковите депозити BankCo ще заплаща такса съгласно схемата на Обединеното кралство за гарантиране на кредити (наричана по-долу „СГК“) (28). Освен това BankCo ще получи средства за рекапитализация на стойност 1,2 млрд. GBP след разделянето под формата на обикновени акции и условен механизъм за ликвидност на стойност 2,5 млрд. GBP. За условния механизъм за ликвидност дружеството ще заплаща месечна такса ангажимент от [80-150] бп върху неизползваната сума. Ако BankCo използва средствата, банката ще заплаща еднократна такса за използване в размер на [120-240] бп за всяка изтеглена сума и лихва в размер на едномесечния LIBOR + [200-600] бп за използваната сума.
(35)
AssetCo ще продължи да ползва гаранция върху междубанковите депозити до […] (мярка ix)). Не се предвиждат промени в таксата, която AssetCo ще плаща за гаранцията. Освен това ще има увеличение на механизма за ликвидност, предоставен от BoE/МФОК за AssetCo (мярка (x)) с максимум 10 млрд. GBP (общата стойност на средствата ще бъде 23 млрд. GBP), както и промяна в условията на механизма (LIBOR + [10-60] бп вместо основния лихвен процент на Bank of England + 150 бп + 10 бп такса за механизма). Също така AssetCo ще получи 2,5 млрд. GBP (мярка xii)) като механизъм за оборотен капитал, за който ще заплаща едномесечния процент LIBOR + [10-60] бп и евентуално рекапитализация на стойност максимум 1,6 млрд. GBP под формата на преобразуване на дълг в собственост (мярка xii)).
(36)
Тъй като помощта за преструктуриране, отпусната на NR, се състои от продължаване на мерките в съчетание с допълнителни мерки, те ще бъдат оценени заедно в настоящото решение. В таблица 3 са представени както продължените, така и допълнителните мерки.
Таблица 3
Преглед на мерките за помощ, предоставени на NR, BankCo и AssetCo
№
Вид на мярката
Стойност
Възнаграждение
Оздравяване
i)
Механизъм за ликвидност от Bank of England/МФОК
25 млрд. GBP
ставка на BoE + 150 бт + 10 бп такса за средствата
ii)
Гаранция върху депозитите на граждани на NR, които не са включени в КСФС
максимум 20 млрд. GBP (29)
[15-70] бт върху общата стойност на депозитите
iii)
Гаранция върху междубанковите депозити на NR
около 10 млрд. GBP
месечна такса от [0,5-3] млн. GBP
Преструктуриране
Northern Rock
iv)
Прилагане на по-ниска такса за механизма за ликвидност от BoE/МФОК и възстановяване на средства на NR със задна дата
156,4 млн. GBP
не се прилага
v)
Уверение от страна на ОНФУ пред МФОК, че NR ще работи с капитал над изискванията
не се прилага
не се прилага
BankCo
vi)
Запазване на гаранцията върху депозитите на граждани
максимум 20 млрд. GBP (29)
[15-70] бп фиксирана такса
Запазване на гаранцията върху междубанковите депозити
1,6 млрд. GBP
в съответствие със СГК
vii)
Рекапитализация на BankCo след разделянето
1,4 млрд. GBP
обикновени акции
viii)
Условен механизъм за ликвидност за BankCo
1,5 млрд. GBP
месечна такса за ангажимент от [80-150] бп + еднократна такса за използване от [120-240] бп за всяка изтеглена сума + едномесечен лихвен процент LIBOR + [200-600] бп за използваната сума
AssetCo
ix)
Запазване на гаранцията върху междубанковите депозити
прибл. 8,3 млрд. GBP
[0,5-3] млн. GBP месечна такса
x)
Запазване и увеличаване на механизма за ликвидност от Bank of England/МФОК
общо 23 млрд. GBP
едномесечен LIBOR + [10-60] бп
xi)
Рекапитализация на AssetCo в условия на криза (преобразуване на дълг в собственост )
1,6 млрд. GBP
обикновени акции
xii)
Механизъм за оборотен капитал за AssetCo
2,5 млрд. GBP
едномесечен LIBOR + [10-60] бп
3. ОСНОВАНИЯ ЗА ОТКРИВАНЕ НА ПРОЦЕДУРАТА
(37)
Първо, Комисията откри официалната процедура по разследване на първоначалния план за преструктуриране във връзка с настоящия случай на 2 април 2008 г. След това първоначалният план за преструктуриране беше променен съществено от органите на Обединеното кралство. Вследствие на това беше необходимо Комисията да разшири процедурата и по отношение на изменения план за преструктуриране. Повечето от съмненията, изразени в решението за откриване на процедурата, се отнасяха до първоначалния план за преструктуриране. Във връзка с решението за откриване на процедурата в точка 3.1 от настоящото решение ще бъдат разгледани единствено съмненията, които имат отношение към оценката на изменения план за преструктуриране.
3.1. РЕШЕНИЕ ЗА ОТКРИВАНЕ НА ПРОЦЕДУРА
(38)
В точка 91 от решението за откриване на процедурата Комисията посочва, че писмото на МФОК до ОНФУ, с което МФОК потвърждава намерението си да гарантира, че NR ще функционира с капитал над минималните изисквания, може да представлява държавна помощ.
(39)
В точка 94 от решението за откриване на процедурата се посочва, че планираното възстановяване със задна дата на платените на Обединеното кралство по-високи такси в периода между 17 март 2008 г. и окончателното решение изглежда представлява помощ за преструктуриране.
(40)
В точка 96 от решението за откриване на процедурата се изразяват съмнения дали помощта може да бъде остойностена чрез използване на базисни показатели като цените на NR на суаповете за кредитно неизпълнение или лихвения процент за кредити, предлаган на NR от частни банки след 17 септември 2007 г., тъй като в тях вече е взето под внимание оздравяването на банката от страна на държавата.
3.2. РЕШЕНИЕТО ЗА РАЗШИРЯВАНЕ НА ПРОЦЕДУРАТА
(41)
В точки 47 и 48 от решението за разширяване на процедурата Комисията посочи, че разделянето може да се сравнява с мярка за облекчение на активи по смисъла на Съобщението на Комисията относно обработването на обезценените активи в банковия сектор на Общността (30) (наричано по-долу „СОА“). Поради това тя прикани органите на Обединеното кралство да предоставят информация по този въпрос.
(42)
В тока 58 от решението за разширяване на процедурата Комисията изрази положителното си становище, че има вероятност BankCo да стане жизнеспособна банка в резултат на мерките, предложени от Обединеното кралство, и че не съществува риск да бъде изправена пред същите проблеми по отношение на ликвидността като NR. Комисията обаче отбеляза също, че не е представен бизнес план, който да докаже как BankCo ще стане жизнеспособно предприятие в средносрочен до дългосрочен план и че във връзка с това жизнеспособността на BankCo не е доказана.
(43)
В точки 59 и 58 от решението за разширяване на процедурата Комисията отбеляза, че помощта, предвидена да бъде предоставена на BankCo, е от такъв вид и размер, че тя ще освободи BankCo от всички рискови заеми, отпуснати от NR в миналото и от задължението да изплаща държавния заем, и същевременно банката ще получи активи с добро качество и значителна сума пари. Освен това Комисията отбеляза, че органите на Обединеното кралство приемат да финансират изцяло загубите на AssetCo, чийто ипотечен портфейл е оценен по счетоводна стойност, а не по действителна икономическа стойност. Поради това Комисията изрази сериозни съмнения за това дали помощта е ограничена до минималния размер.
(44)
По отношение на собственото участие на NR, в точка 60 от решението за разширяване на процедурата Комисията изрази съмнения дали то ще бъде достатъчно, след като някои от мерките в първия план за преструктуриране, които биха могли да се разглеждат като собствено участие, са отпаднали в изменения план за преструктуриране, по-специално политиката за активна разпродажба на кредитите и ограничението за отпускане на нови заеми.
(45)
В точка 62 от решението за разширяване на процедурата Комисията изрази съмнение дали финансирането, с което разполага BankCo след разделянето на NR, ще позволи на дружеството да изтласка конкурентите от пазара за ипотечни кредити, което би довело до отрицателни странични ефекти.
(46)
По отношение на мерките за ограничаване на нарушаването на конкуренцията в точки 63-66 от решението за разширяване на процедурата Комисията изрази сериозни съмнения дали предложените мерки са достатъчни. На първо място Комисията отбеляза, че след разделянето на NR BankCo ще излезе на пазара като много силна и конкурентоспособна банка, необременена от рисковите заеми, отпуснати от NR в миналото. Поради това Комисията се осъмни дали фактът, че BankCo ще бъде банка с малък счетоводен баланс, ще компенсира нарушаването на конкуренцията.
(47)
Освен това Комисията отбеляза, че предвид големия размер на получената от NR помощ, тя не е убедена, че биха могли да бъдат приложени достатъчни мерки за предотвратяване на неправомерно нарушаване на конкуренцията, без да се застраши жизнеспособността на NR. Накрая Комисията отбеляза, че някои от мерките за ограничаване на нарушаването на конкуренцията са били изменени или са отпаднали.
4. МНЕНИЯ НА ЗАИНТЕРЕСОВАНИ СТРАНИ
(48)
Комисията получи мнения на трети страни след публикуването на решението за откриване на процедурата и на решението за разширяване на процедурата.
(49)
Във връзка с решението за откриване на процедурата Комисията получи мнения от Unite the Union, Асоциацията на дружествата за жилищно кредитиране („BSA“), SRM Global Master Fund LP, Alliance & Leicester Building Society, Британската банкова асоциация (British Banking Association), Jim Cousins (UK MP), Doug Henderson (UK MP) и органите на Нюкасъл. Въпреки че мненията не са свързани с изменения план за преструктуриране, който беше предмет на решението за разширяване на процедурата, те могат да могат да са от значение в по-широк смисъл към настоящия случай и ще бъдат разгледани накратко в точка 4.1 от настоящото решение, доколкото имат общ характер.
(50)
Мнения на трети страни по отношение на решението за разширяване на процедурата бяха получени от Leeds Building Society, BSA и от един британски гражданин.
4.1. РЕШЕНИЕ ЗА ОТКРИВАНЕ НА ПРОЦЕДУРА
(51)
Мненията, получени от трети страни по отношение на решението за откриване на процедурата, засягаха предимно нарушаването на конкуренцията, причинено от гаранциите върху депозитите на граждани и междубанковите депозити на NR. Увеличаването на базата на депозитите на граждани на NR през първите месеци на 2008 г. породи сериозна загриженост, тъй като трети страни посочиха, че NR е предлагала високи лихвени проценти за спестявания, като същевременно е била подпомагана чрез държавна гаранция, което е довело до неблагоприятно конкурентно положение на конкурентите на NR. Третите страни посочиха, че посредством рамката за конкурентоспособност са били разсеяни някои от техните опасения. Други мнения бяха свързани с важността на NR като голям работодател в североизточна Англия и компенсацията, която акционерите на NR е следвало да получат във връзка с национализацията, предприета от Обединеното кралство.
4.2. РЕШЕНИЕ ЗА РАЗШИРЯВАНЕ НА ПРОЦЕДУРАТА
(52)
В изпратеното становище Leeds Building Society изрази загрижеността си във връзка с нарушаването на конкуренцията, причинено от NR, като подчерта, че според тях собственото участие на NR е недостатъчно и че съществуващата рамка за конкурентоспособност предотвратява нарушаването на конкуренцията от страна на NR само в ограничена степен. Също така според тях малкият счетоводен баланс на BankCo след разделянето няма да компенсира нарушаването на конкуренцията, тъй като BankCo не се задължава да поеме загубите, дължащи се на отпуснатите от NR рискови заеми в миналото и ще се възползва от активите в счетоводния баланс на AssetCo.
(53)
BSA представи подробно становище. Според асоциацията има много голяма вероятност BankCo да бъде жизнеспособна банка в средносрочен до дългосрочен план, тъй като ще има силна позиция на ипотечния пазар на Обединеното кралство след разделянето с ограничен брой нерентабилни заеми и ще разполага със значително финансиране за отпускане на нови заеми. BSA подчерта различието между дружествата за кредитиране на строителството и банките (ограниченията за финансиране и дейности за отпускане на заеми по отношение на дружествата за кредитиране на строителството не се отнасят за банките). BSA посочи също, че е малко вероятно рамката за конкурентоспособност да бъде достатъчно ефективна, така че да предотврати нарушаването на конкуренцията. Освен това асоциацията направи предложения за възможни мерки за ограничаване на нарушаването на конкуренцията:
i)
BankCo следва да заплаща възнаграждение за закрилата, която е получила чрез създаването на AssetCo; също така началният кредитен портфейл на BankCo’s следва да има характеристики, сходни с тези на средния конкурент;
ii)
държавните гаранции върху депозитите на граждани и междубанковите депозити следва да бъдат прекратени възможно най-бързо; освен това BankCo следва да заплаща такса, която да е съизмерима с таксата, която другите банки заплащат, когато използват държавната схема за гарантиране на кредити;
iii)
ако мерките, предложени в точки i) и ii), не могат да бъдат приложени, може да е необходим по-пряк контрол върху дейностите на BankCo;
iv)
BankCo следва да отпуска значителна част от своите нови заеми на сегменти от ипотечния пазар, в които понастоящем заемодатели от частния сектор не отпускат заеми (например на високи съотношения заем/стойност или специално на клиенти, които купуват жилище за пръв път);
v)
в области от ипотечния пазар, в които BankCo се конкурира със заемодатели от частния сектор, нейната ценова конкурентоспособност следва да бъде ограничена, например като не присъства на водещите позиции в таблиците на Moneyfacts с най-изгодните предложения на ипотечни заеми, т.е. да не бъде сред петте водещи заемодатели;
vi)
до прекратяване на гаранцията върху депозитите на граждани BankCo следва да не присъства на петте водещи позиции в таблиците на Moneyfacts с най-изгодните предложения за спестовни сметки.
(54)
И накрая, мнението на британския гражданин касаеше изплащането на купони по инструментите за подчинен дълг, издадени от NR и въздействието, което отменянето на тези плащания би имало върху лицата, които притежават такива инструменти.
5. МНЕНИЕ НА ОБЕДИНЕНОТО КРАЛСТВО
(55)
Мненията на трети страни във връзка с решението за откриване на процедурата, които са описани в настоящото решение, са свързани само с въпроси, които могат да имат отношение към оценката на изменения план за преструктуриране. Поради това мнението на Обединеното кралство, представено в точка 5.1 по отношение на решението за откриване на процедурата, също ще бъде ограничено до тези въпроси.
5.1. МНЕНИЕ НА ОБЕДИНЕНОТО КРАЛСТВО ПО ОТНОШЕНИЕ НА СЪМНЕНИЯТА, ИЗРАЗЕНИ В РЕШЕНИЕТО ЗА ОТКРИВАНЕ НА ПРОЦЕДУРАТА
(56)
По отношение на съмненията, изразени в точка 91 от решението за откриване на процедурата, органите на Обединеното кралство твърдят, че […]. Поради това тя не може да бъде определена като помощ. Но дори ако това беше така, тя не би могла да се опише като неограничена.
(57)
По отношение на точка 94 от решението за откриване на процедурата органите на Обединеното кралство не оспорват, че въвеждането със задна дата от 1 април 2008 г. - след одобрение на държавна помощ - на новите условия за лихви и такси за новия заем ще представлява допълнителна помощ за преструктуриране. Те обаче твърдят, че те са на минималното необходимо равнище, за да се гарантира, че NR продължава да изпълнява регулаторните изисквания за капитал.
(58)
По отношение на съмненията, изразени в точка 96 от решението за откриване на процедурата, Обединеното кралство твърди на първо място, че би било неестествено размерът на помощта да се приеме за пълната стойност на държавните механизми и на сумите, покрити от държавните гаранции. В действителност NR продължава да притежава активи с много добро качество, като следва да се вземат под внимание и добрите обезпечения в полза на държавата по време на предоставянето на средствата и гаранционните договорености. Според Обединеното кралство най-малко неестествената методология е мерките да се остойностят, като се използват базисни показатели като например направените предложения за финансиране, цените на суаповете за кредитно неизпълнение и спредове на подчинения дълг. В най-добрия случай размерът на помощта може да бъде изчислен, като се използва официалната референтна ставка на Комисията, която влезе в сила на 1 юли 2008 г.
5.2. МНЕНИЕ НА ОБЕДИНЕНОТО КРАЛСТВО ПО ОТНОШЕНИЕ НА СЪМНЕНИЯТА, ИЗРАЗЕНИ В РЕШЕНИЕТО ЗА РАЗШИРЯВАНЕ НА ПРОЦЕДУРАТА
(59)
По отношение на приложимостта на СОА към разделянето, органите на Обединеното кралство посочиха, че не приемат анализа на Комисията по следните причини. Първо, NR е изцяло държавна собственост и следователно, за разлика от другите случаи, в които държавата поема загубите от обезценени активи чрез тяхното изкупуване или гарантиране, Обединеното кралство не може да изкупи обезценените активи, тъй като вече ги притежава. Второ, според органите на Обединеното кралство основното предназначение на СОА е да се преодолеят ситуации, в които съществува сериозна несигурност по отношение на излагането на банките на риск, свързан със сложни и неясни обезценени активи. Ипотечните продукти на NR, обезпечените с ипотека ценни книжа и държавните облигации според Обединеното кралство не попадат в тази категория. И накрая, органите на Обединеното кралство твърдят, че СОА е насочено към принципа на споделяне на тежестта, основно чрез поемане на известна част от „първата“ загуба от страна на банката. В случая с NR това не е възможно, тъй като държавата вече притежава всички акции преди разделянето.
(60)
В становището си органите на Обединеното кралство посочват, че са предоставили на Комисията информация, която доказва жизнеспособността на BankCo в бизнес плана, представен на Комисията на 10 юни 2009 г. (31). В бизнес плана жизнеспособността на BankCo е била подложена на стрес тест по сценарий за тежка рецесия (безработица, достигаща 3,6 милиона души през 2011 г. и спад на цените на жилищата с 50 % от тяхното максимално равнище). Стрес тестът доказва жизнеспособността на BankCo дори в условия на тежка рецесия.
(61)
По отношение на съмненията на Комисията дали предоставената на NR помощ е ограничена до необходимия минимум Обединеното кралство оспорва, че чрез изменения план за преструктуриране се създава нова банка с изключително висока конкурентоспособност. Обединеното кралство посочва, че капиталовата структура и финансирането на BankCo са обмислени внимателно, за да може банката да бъде жизнеспособна дори при стрес тест.
(62)
Според Обединеното кралство в действителност държавата няма да приеме да финансира изцяло и да търпи загубите на AssetCo. Обединеното кралство посочва, че държавата не е предоставила гаранции за активите на AssetCo. Органите на Обединеното кралство обаче посочват, че […], може да е необходима допълнителна помощ […].
(63)
По отношение на собственото участие на NR в преструктурирането органите на Обединеното кралство посочват, че ограниченията за отпускане на заеми и политиката за активна разпродажба на съществуващи кредити в първоначалния план за преструктуриране са били планирани като компенсаторни мерки, а не като собствено участие. По отношение на ограничението за отпускане на ипотечни заеми Обединеното кралство твърди, че ипотечният пазар в Обединеното кралство е с ограничен капацитет поради финансовата и икономическата криза и че предложеното увеличаване на дейността по отпускане на заеми от страна на BankCo е ограничено и не оказва неблагоприятно въздействие върху конкурентите на банката. Що се отнася до програмата за разпродажба на съществуващи ипотечните кредити, тя е обострила свиването в предлагането на ипотечни кредити на пазара на Обединеното кралство (на което са се дължали 40 % от спада в отпускането на нови заеми). Според Обединеното кралство NR е допринесла за преструктурирането с продажбата на своя портфейл „Home Equity Release Mortgage“ (наричан по-долу „HERM“) за приблизително 2,2 млрд. GBP, загубите за преструктуриране, които е понесла, и […].
(64)
В представената информация Обединеното кралство изразява мнението си, че няма вероятност предвиденото увеличаване на отпусканите заеми от страна на BankCo да окаже въздействие върху ипотечния пазар или конкурентите на BankCo, тъй като капацитетът на пазара е ограничен. Увеличаването на капацитета на BankCo за отпускане на заеми ще разсее тези опасения в известна степен, но ще остави достатъчно основание за други. Освен това Обединеното кралство не счита, че съществува вероятност BankCo да увеличи бързо дейността си за отпускане на заеми след разделянето и прекратяването на ВДС, тъй като все още ще трябва да осигурява необходимите средства за финансиране на отпускането на нови заеми. И накрая Обединеното кралство отбелязва, че BankCo няма да има привилегирован достъп до групата клиенти, които остават в AssetCo.
(65)
По отношение на размера на помощта Обединеното кралство не приема предложението на Комисията, че той може да бъде определен чрез приспадане на пазарната стойност на активите на AssetCo от тяхната счетоводна стойност. Според Обединеното кралство чрез подобна методология ще бъде надценен размерът на предоставената на BankCo помощ. Обединеното кралство счита, че следва да се прави разлика между помощта, предоставена на BankCo и на AssetCo, и че помощта за AssetCo не облагодетелства непременно BankCo. Размерът на помощта за BankCo следва да отразява въздействието на BankCo върху нейните конкуренти, нещо, което не е отразено в предложената от Комисията методология.
(66)
По отношение на AssetCo според Обединеното кралство предложената от Комисията методология се основава на предположението, че Обединеното кралство ще поеме разликата между счетоводната стойност и пазарната стойност на активите. Това не е вярно, тъй като гаранциите на Обединеното кралство покриват разликата между крайната стойност на активите на AssetCo и счетоводната стойност на пасивите на дружеството (това означава, че ако активите не са достатъчно доходоносни, за да покриват всички задължения, Обединеното кралство ще поеме разликата).
(67)
Според Обединеното кралство правилната методология за оценка на размера на предоставената на BankCo помощ е сумата от счетоводната стойност на всички преки капиталови инжекции, стойността на всички текущи гаранции, като се отчитат таксите, които се плащат за тях, стойността на ползата, която на BankCo извлича от качествения ипотечен портфейл и пределната полза за BankCo от поемането на портфейла на депозитите на граждани, държани в NR.
(68)
Според Обединеното кралство размерът на помощта за AssetCo е разликата между общата стойност на помощта, предоставена на NR, и помощта, предоставена на BankCo чрез AssetCo.
5.3. МНЕНИЕ НА ОБЕДИНЕНОТО КРАЛСТВО ПО ОТНОШЕНИЕ НА ЗАБЕЛЕЖКИТЕ НА ЗАИНТЕРЕСОВАНИТЕ СТРАНИ В РЕШЕНИЕТО ЗА ОТКРИВАНЕ НА ПРОЦЕДУРАТА
(69)
По отношение на загрижеността на трети страни във връзка с увеличаването на депозитите на дребно Обединеното кралство представи следните мнения.
(70)
Според Обединеното кралство мненията на трети страни относно ценообразуването на спестовните продукти не вземат под внимание влошената база на депозитите на граждани, държани в NR след масовото теглене на пари от банката през септември 2007 г. За да се стабилизира счетоводния баланс на NR, банката следва да получи възможност да възстанови своята база на депозитите на граждани. Обединеното кралство посочва, че в страната съществува ограничение от 1,5 % за пазарния дял на депозитите на граждани. Това ограничение ще попречи на NR да прилага агресивно ценообразуване и същевременно ще ограничи въздействието, което NR ще има на пазара на спестяванията. Обединеното кралство твърди също, че NR не е провеждала стратегия на агресивно ценообразуване за продуктите си за депозити на дребно, което се доказва с факта, че NR не е била на трите водещи позиции в таблиците на Moneyfacts за спестовни продукти от въвеждането на рамката за конкурентоспособност.
(71)
Освен това Обединеното кралство твърди, че налагането на допълнителни ограничения върху ценообразуването на спестовните продукти на NR ще попречи на банката да осигури средствата, необходими за подпомагане на планираното отпускане на нови заеми. Това ще застраши и способността на NR да изпълнява задълженията си във връзка с ВДС и ще попречи на дружеството да реагира на събития, които могат да повлияят неблагоприятно на възможностите му за финансиране.
(72)
Що се отнася до рамката за конкурентоспособност, въведена на 31 март 2008 г., органите на Обединеното кралство посочиха, че ограниченията в поведението, наложени с рамката, ограничават в достатъчна степен начина, по който NR се конкурира на пазарите на Обединеното кралство.
5.4. МНЕНИЕ НА ОБЕДИНЕНОТО КРАЛСТВО ПО ОТНОШЕНИЕ НА ЗАБЕЛЕЖКИТЕ НА ЗАИНТЕРЕСОВАНИТЕ СТРАНИ В РЕШЕНИЕТО ЗА РАЗШИРЯВАНЕ НА ПРОЦЕДУРАТА
(73)
В отговор на опасенията на Комисията, изразени в решението за разширяване на процедурата, и мненията, представени от трети страни, органите на Обединеното кралство внесоха промени в изменения план за преструктуриране. Промените са описани по-подробно в точка 2.2 от настоящото решение (съображения 27, 28 и 29).
6. ОЦЕНКА
6.1. НАЛИЧИЕ НА ПОМОЩ
(74)
Комисията трябва да оцени дали мерките, въведени или променени с изменения план за преструктуриране, представляват държавна помощ. В член 87, параграф 1 от Договора се посочва, че „всяка помощ, предоставена от държава-членка или чрез ресурси на държава-членка под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите-членки, е несъвместима с общия пазар.“
(75)
По отношение на мерките, които вече са одобрени от Комисията като помощ за оздравяване в предишните ѝ две решения, свързани с настоящия случай (а именно мерки i), ii) и iii), посочени в съображение 30), гаранциите върху депозитите на граждани и междубанковите депозити и механизмите за ликвидност от BoE/МФОК), Комисията вече направи заключение, че посочените мерки представляват държавна помощ в полза на NR. Комисията отбелязва също, че BankCo следва да има достъп до схемите, които Обединеното кралство е въвело за банките по време на финансовата и икономическата криза и които вече са одобрени от Комисията, доколкото схемите са все още в сила след разделянето (32).
(76)
Мерките, които трябва да бъдат оценени в настоящото решение с цел да се определи дали те представляват държавна помощ, вече са описани в съображение 30 от настоящото решение. Съответните мерки са: за NR мерки iv) и v), за BankCo мерки vi), vii) и viii) и за AssetCo - мерки ix)-xii).
(77)
Всички тези мерки са финансирани чрез държавни ресурси, тъй като мерките се състоят от държавни заеми, безвъзмездни помощи и гаранции, финансирани от държавата (33).
(78)
Комисията трябва да оцени също дали посредством мерките се предоставя избирателно предимство на получателя или получателите на помощта. Разглежданите мерки са избирателни, тъй като те са в полза единствено на NR, BankCo и AssetCo.
(79)
Чрез мерките се предоставя предимство на икономическата дейност на NR, извършвана от дружеството до разделянето, и на приемниците му BankCo и AssetCo след това.
(80)
NR ще реализира печалба от прилагането със задна дата на по-ниските такси за механизмите за ликвидност от BoE/МФОК и последващото възстановяване на 156,4 млн. GBP на NR след одобрението на Комисията (мярка iv)). По този начин се предоставя предимство на NR, тъй като посочените такси са под пазарната цена.
(81)
Освен това NR получава значително предимство чрез ангажимента на МФОК пред ОНФУ, че NR ще работи с капитал над минималните изисквания (мярка v)), тъй като в резултат на това ОНФУ 1. не изиска рекапитализация на NR след национализацията, 2. позволи на NR да включи капитал от втори ред в своята регулаторна капиталова позиция през юни 2008 г. и 3. впоследствие позволи на дружеството да работи под регулаторните изисквания за капитал след юли 2009 г. до разделянето.
(82)
По отношение на мерките в полза на BankCo Комисията вече заключи, че гаранцията върху депозитите на граждани (мярка vi)) предоставя предимство на получателя, в случая BankCo, когато я одобри като помощ за оздравяване за NR. Въпреки че гаранцията ще бъде оттеглена […], предимството за BankCo все пак съществува по време на периода на действие на гаранцията. Промяната в таксата, която ще плаща BankCo, не съответства на пазарните условия. Във връзка с това спредът на суапа за кредитно неизпълнение на NR е значително над 50 бп. Поради това трябва да се направи заключението, че мярката предоставя предимство на BankCo.
(83)
По отношение на запазването на гаранциите върху междубанковите депозити за BankCo след разделянето до 31 декември 2010 г. (мярка vi)) Комисията вече направи заключението, че то представлява предимство, когато го одобри като помощ за оздравяване за NR. Що се отнася до промените в таксите, до разделянето BankCo заплаща възнаграждение, което съответства на възнаграждението, заплащано от другите банки в контекста на схемата на Обединеното кралство за гарантиране на кредити. Тъй като възнаграждението, прието от Комисията в СГК, е под пазарната цена (но в съответствие с препоръките на Европейската централна банка), това предоставя предимство на BankCo.
(84)
Освен това капиталовата инжекция в размер на 1,4 млрд. GBP под формата на обикновени акции в BankCo (мярка vii)) предоставя предимство на банката, тъй като без този капитал BankCo не би могла да започне дейностите си.
(85)
Условният механизъм за ликвидност в размер на 1,5 млрд. GBP, предоставени на BankCo (мярка viii)), осигуряват предимство, тъй като с тях на BankCo се предоставя друг източник за ликвидност, с който другите банки не разполагат. Предназначението на условния механизъм за ликвидност е на BankCo да се предоставят достатъчно средства за финансиране до момента на продажбата на дружеството от страна на Обединеното кралство или до намирането на други източници на финансиране.
(86)
По отношение на AssetCo Комисията стигна до заключението в решението за откриване на процедурата и в решението за разширяване на процедурата, че гаранциите върху междубанковите депозити (мярка ix)) представляват държавна помощ. Следователно удължаването на гаранцията върху междубанковите депозити […] предоставя допълнително предимство за AssetCo.
(87)
В свои предишни решения (34) Комисията вече е достигала до заключението, че ликвидните средства от BoE/МФОК представляват държавна помощ. Заключението се отнася и за новите обстоятелства, при които заемът от държавата за AssetCo се увеличава с максимум 10 млрд. GBP, а срокът на действие се удължава и след 2020 г. (мярка x)). Що се отнася до възнаграждението, заплащано за механизма, AssetCo ще заплаща по-ниско възнаграждение за тях (LIBOR + [10-60] бп, в сравнение с основния лихвен процент на Bank of England + 150 бп + 10 бп такса за средствата преди това), която е под пазарната цена и следователно предоставя предимство на AssetCo. Освен това BankCo ще се облагодетелства от увеличението на механизма за ликвидност от BoE/МФОК, тъй като значителна сума от увеличението ще бъде прехвърлена от AssetCo на BankCo като парични средства.
(88)
Предложената капиталова инжекция за AssetCo от 1,6 млрд. GBP (мярка xi)) под формата на преобразуване на дълг в собственост предоставя предимство за AssetCo.
(89)
Освен това средствата за оборотен капитал от 2,5 млрд. GBP (мярка xii)) ще облагодетелстват AssetCo, тъй като дружеството ще има достатъчна ликвидност […], за да изпълнява задълженията си, когато станат изискуеми. AssetCo ще заплаща едномесечния процент LIBOR + [10-60] бп за средствата, което е доста под пазарното равнище, тъй като AssetCo е банка почти без капитал.
(90)
И накрая, принципът на инвеститор в условията на пазарна икономика не е приложим по отношение на тези мерки, тъй като те са осъществени след няколко мерки за помощ за оздравяване в полза на NR. Освен това, ако тестът беше приложим, той нямаше да бъде положителен, тъй като никой инвеститор в условията на пазарна икономика не би предприел всички посочени мерки, за да подпомогне разделянето на BankCo и […] AssetCo. Никой оператор в условията на пазарна икономика, поставен в подобна ситуация като държавата, не би бил в състояние да поддържа икономическата дейност (на NR), без да реализира значително увеличение на капитала (ОНФУ разхлаби своите обичайни изисквания за капитал, само защото държавата се ангажира да предостави капитал). Предвид положението на пазарите не би било възможно оператор в условията на пазарна икономика да получи подобно финансиране. Това се потвърждава от предложенията за закупуване на NR, представени както от Virgin, така и от управлението на NR през февруари 2008 г., описани по-подробно в решението за откриване на процедурата. И в двете оферти се разчиташе на продължаването на мерките за държавна помощ, което показва, че без държавна помощ никой частен инвеститор в условията на пазарна икономика не би бил готов за купи NR.
(91)
Освен това се заключава, че мерки iv)-xii) от съображение 30 могат да нарушат конкуренцията и да засегнат търговията между държавите-членки.
(92)
Мерките позволяват […] на някои активи на NR, предоставени на AssetCo, което е необходимо условие за създаването на BankCo и изпълнението на нейния бизнес план. BankCo, като приемник на NR, ще може да продължи дейностите на NR, необременена от евентуално обезценяване на активите с по-ниско качество, тъй като те остават в счетоводния баланс на AssetCo. В резултат на това BankCo е в по-благоприятно положение в сравнение с конкурентите си, при които е възможно обезценяване на активите с по-ниско качество, което те трябва да поемат, и така ограничават свободния капитал за отпускане на нови заеми. За разлика от това капиталова основа на BankCo няма да намалее поради тези обезценявания и намаляващата стойност на ипотечния ѝ портфейл. Това е предимство, като се вземат предвид настоящите високи разходи за заемане на финансовите пазари. Освен това BankCo ще разполага със значителни парични средства за финансиране на нови заеми. Поради това се достига до заключението, че мерки iv)-xii) от съображение 30 водят до нарушаване на конкуренцията.
(93)
BankCo също ще бъде банка, която наред с другите пазари се конкурира на пазара на депозити на граждани и на пазара на ипотечни кредити в Обединеното кралство. На тези два пазара някои конкуренти са дъщерни дружества на чуждестранни банки. Следователно мерките могат да засегнат търговията между държавите-членки.
(94)
Комисията отбелязва, че Обединеното кралство възнамерява да въведе нови мерки за помощ и да измени съществуващите мерки. Тези мерки ще осигурят възможност за разделянето на NR на две юридически лица, BankCo и AssetCo. Без помощта, предоставена на AssetCo, прехвърлянето на портфейла от заеми от NR на AssetCo не би било възможно. Благодарение на помощта за AssetCo BankCo е в състояние да продължи икономическата дейност на NR, като се освобождава от тежестта на по-голямата част от портфейла от заеми на NR, която остава в AssetCo. В допълнение дружеството ще получи значителна парична сума от AssetCo (които от своя страна банката е получила от държавата). Следователно BankCo може да се счита за получател на всички държавни мерки, включително на тези в полза на AssetCo.
(95)
Съгласно изменения план за преструктуриране AssetCo ще извършва ограничена дейност по отпускане на заеми, което се налага поради съществуващите договорни задължения, като по този начин се ограничават до минимална степен ситуациите, в които банката се конкурира с други банки. Лицензът ѝ за банкова дейност ще бъде прекратен след разделянето, след което дружеството ще продължи да работи с лиценз за отпускане на ипотечни кредити. Това ще му позволи да работи с капитал под минималните регулаторни изисквания (1 %) в сравнение с банките. Според органите на Обединеното кралство AssetCo ще реализира активите си на техния падеж или ще ги продаде на пазара. AssetCo ще използва постъпленията от тези продажби, за да изплати дълговете си на техния падеж и да финансира текущите си оперативни разходи, както и всички наследени стари задължения.
(96)
За да се улесни […], AssetCo ще предприеме икономически дейности като например продажбата на свои активи и управлението на дълговете в своя портфейл. Освен това за определен период от време (най-късно до края на 2010 г.) […] ще предлага услуги на […]. Това е необходимо, тъй като след разделянето […] няма да разполага с някои оперативни функции, които остават при […], като например обслужване на ипотечни заеми (след отпускането им), управление на дълговете и IT инфраструктура и помощ. Тези услуги ще се предлагат от […] на […] търговска основа (т.е. […] ще заплаща такса на […]) и при условия на равнопоставеност. Следователно се достига до заключението, че AssetCo ще продължава да извършва някои ограничени икономически дейности след разделянето и поради това следва да се счита за получател на мерките за помощ.
(97)
По отношение на NR, преди планираното разделяне NR е била в състояние да продължи да функционира, подпомагана чрез гаранции върху своите депозити на граждани и междубанкови депозити, механизъм за ликвидност от държавата и ангажимента от органите на Обединеното кралство пред ОНФУ, че ще гарантират функционирането на NR с капитал над минималните регулаторни изисквания. Този ангажимент от страна на Обединеното кралство е позволил на NR работи временно с капитал под регулаторните изисквания до разделянето. Следователно NR е получател на посочените мерки. Както беше посочено по-горе в съображение 92, икономическите дейности на NR ще продължат да се извършват от BankCo.
(98)
Въз основа на горепосоченото се стига до заключението, че мерки iv)-xii) от съображение 30 представляват държавна помощ.
6.2. РАЗМЕР НА ПОМОЩТА
(99)
Що се отнася до размера на помощта, органите на Обединеното кралство представиха няколко предложения за начина на изчисляване на размера на помощта в отговорите си на решението за откриване на процедурата и на решението за разширяване на процедурата. По отношение на предложението, представено от Обединеното кралство относно размера на помощта в отговора на решението за откриване на процедурата, Комисията отбелязва, че предложенията се основават отчасти на мерките за помощ, съдържащи се в първоначалния план за преструктуриране. В предложенията, представени от Обединеното кралство, включително използването на спредовете на суаповете за кредитно неизпълнение и спредовете на подчинения дълг, също не се взема под внимание факта, че при спредовете вече се отчита държавната помощ, предоставена на NR и последващата национализация на банката. Следователно тези спредове не отразяват присъщия за NR риск без значителната държавна подкрепа.
(100)
По отношение на предложенията на Обединеното кралство за начина за изчисляване на размера на помощта в отговора му на решението за разширяване на процедурата Комисията отбелязва, че тези в предложения изглежда не се взема под внимание настоящото положение на финансовите пазари.
(101)
Във връзка с това никоя от страните не оспорва, че NR и нейните приемници са получили и ще получат помощ в изключително голям размер, което отразява необходимостта от радикално преструктуриране и което налага значително намаляване на нейното пазарно присъствие.
6.3. СЪВМЕСТИМОСТ НА ПОМОЩТА
6.3.1. ПРАВНО ОСНОВАНИЕ ЗА ОЦЕНКАТА НА СЪВМЕСТИМОСТТА
(102)
Както се посочва в решението за разширяване на процедурата (точка 4.2.1), Комисията не приложи член 87, параграф 3, буква б) от Договора в решението си от 5 декември 2007 г. по отношение на помощта за оздравяване, отпусната на NR (35), или в решението за откриване на процедурата. Всъщност, отпуснатата по това време помощ не изглежда да е била предназначена за преодоляване на сериозни затруднения в цялата държава-членка, а че е била насочена специално към справяне с частни проблеми, свързани с положението на NR (36). При тези обстоятелства и в съответствие със съдебната практика (37) Комисията достигна до заключението, че член 87, параграф 3, буква б) от Договора не е приложим.
(103)
След това обаче Комисията призна, че световната финансова криза е в състояние да предизвика сериозни затруднения в икономиките на държавите-членки и че мерките в помощ на банките са подходящи за преодоляване на тези затруднения в Съобщение на Комисията - Прилагане на правила за държавна помощ към мерки, взети във връзка с финансовите институции в контекста на настоящата световна финансова криза (38) („съобщение относно банковата дейност“), в Съобщение на Комисията - Рекапитализация на финансовите институции в условията на настоящата финансова криза: ограничаване на помощта до необходимите минимални равнища и предпазни мерки срещу излишното нарушаване на конкуренцията (39) („съобщение относно рекапитализацията“), в съобщението относно обезценените активи (СОА) и в Съобщение на Комисията относно връщане на жизнеспособността и оценка на мерките за преструктуриране във финансовия сектор според правилата за държавна помощ в настоящата криза (40) („съобщение относно преструктурирането“). По отношение на Обединеното кралство това беше потвърдено в различните одобрения от страна на Комисията на мерките, предприети от Обединеното кралство за преодоляване на финансовата криза (41). Следователно, както се посочва в решението за разширяване на процедурата, правното основание за оценката на мерките за помощ следва да бъде член 87, параграф 3, буква б) от Договора.
6.3.2. ОЦЕНКА НА СЪВМЕСТИМОСТТА
(104)
Комисията установи, че NR, BankCo и AssetCo ще се възползват от няколко мерки за държавна помощ. Мерките са от различни видове. Разделянето на NR може да се сравни с мярка за обезценени активи, а капиталовите инжекции представляват рекапитализации. Преди оценката на окончателния план за преструктуриране, представен от Обединеното кралство, който включва тези мерки, Комисията ще оцени разделянето на NR от гледна точка на СОА и рекапитацизациите от гледна точка на съобщението относно рекапитализацията с цел да се провери дали те отговарят на условията на посочените съобщения.
(105)
В решението за разширяване на процедурата Комисията посочи, че разделянето на NR може да се разглежда като вид мярка за облекчение на активи в полза на икономическите дейности на NR, които остават на пазара чрез BankCo. Обединеното кралство представи редица забележки по този въпрос в мнението си по отношение на решението за разширяване на процедурата. По-специално то посочи, че NR е 100 %-во национализирана, че планът за разделяне е създаден на по-късен етап и че преди разделянето активите са били собственост на държавата. Тези факти обаче не възпрепятстват прилагането на СОА, тъй като въздействието от мерките за помощ, предприети от Обединеното кралство, е довело до създаването на банка (BankCo), която е облекчена от обезценените активи на своя предшественик (NR).
(106)
Специалните условия, приложими към мерките за облекчение на активи, са посочени в СОА (42). Съгласно раздел 5.2 от СОА мерките за облекчение на активи изискват ex-ante прозрачност и следва да позволяват адекватно споделяне на тежестта след точното остойностяване на допустимите активи и справедливо възнаграждение на държавата за мярката за облекчение на активите, така че да се гарантира поемането на отговорност от страна на акционерите.
(107)
Ex-ante прозрачност означава ясно определяне на активите и излагането на риск. Това е необходимо, за да се определи размера на помощта в мярката за облекчение на активите и да се установи дали помощта е необходима за преодоляване на временен проблем или дали въпросната банка е технически неплатежоспособна.
(108)
По отношение на остойностяването на обезценените активи в точка 38 от СОА се посочва, че когато остойностяването на активите се оказва особено сложно, могат да бъдат разгледани алтернативни подходи, като създаването на понятието „добра банка“ или обществена собственост върху банката (включително национализация). При последния вариант остойностяване ex-ante на активите не е необходимо, доколкото остойностяването се извършва с течение на времето в контекста на преструктуриране или закриване.
(109)
Действително NR беше национализирана, което предостави на Обединеното кралство, като собственик на NR, възможността да направи преглед и да разследва всички активи на NR.
(110)
Съгласно СОА целта на остойностяването е да се изчисли размерът на помощта и съответно степента на нарушаване на конкуренцията с цел да се определи колко всеобхватно следва да бъде преструктурирането. В настоящия случай преструктурирането може да се разглежда като „много“ всеобхватно. В настоящия случай ex-ante остойностяване на активите няма да доведе до налагането на допълнителни изисквания от страна на Комисията по отношение на степента на преструктурирането.
(111)
Предвид посочените два елемента остойностяване преди разделянето не е необходимо. По отношение на остойностяването на активите с течение на времето […] ще доведе до остойностяване на тези активи на пазара с течение на времето.
(112)
В точка 41 от СОА се посочва по отношение на трансферната стойност на обезценените активи, че „трансферната стойност по мерки за закупуване или гарантиране на актив следва да се базира на тяхната действителна икономическа стойност. Освен това трябва да се осигури адекватно възнаграждение за държавата. Когато държавите-членки сметнат за необходимо да използват трансферна стойност на активите, която надхвърля тяхната действителна икономическа стойност - особено за да се избегне техническа неплатежоспособност - елементът на помощ, който се съдържа в мярката, е съответно по-голям. Това може да бъде прието единствено ако се съпътства от радикално преструктуриране и от въвеждането на условия, които предвиждат възстановяването на тази допълнителна помощ на по-късен етап, например посредством механизъм за дължими възстановявания“. Прехвърлянето на активи от NR за AssetCo ще се осъществи по счетоводна стойност. Действителната икономическа стойност на активите в резултат на обезценяване е по-ниска от трансферната стойност. Следователно въздействието на облекчението на активите е значително, тъй като BankCo не е обременена от тези загуби. В резултат на това съгласно точка 41 от СОА е необходимо всеобхватно преструктуриране.
(113)
Във връзка с това няма съмнение, че без помощта NR би била технически неплатежоспособна. NR беше национализирана след неуспешния опит на Обединеното кралство да продаде NR на трети страни. Това се доказва също така посредством изключенията, одобрени за NR от страна на ОНФУ, първо да включи целия си капитал от втори ред в своята регулаторна капиталова позиция и след това да работи с капитал под регулаторните изисквания. От представената от Обединеното кралство информация изглежда, че ако банката не беше разделена, тя щеше да се нуждае от капиталова инжекция от най-малко 6 млрд. GBP (за сравнение, преди кризата капиталът на банката е бил под 2 млрд. GBP), за да бъде жизнеспособна. Без държавната намеса разделянето на NR и последващото продължаване на икономическите ѝ дейности от BankCo не би биха били възможни. Фактът, че най-голямата част от активите на NR остава в AssetCo, позволява на BankCo да избегне загубите от тези активи и последващото изчерпване на нейния капитал.
(114)
Условията от точка 41 от СОА са изпълнени, тъй като е постигнато всеобхватно преструктуриране (43), след като икономическите дейности на NR, продължени от BankCo, ще бъдат намалени с над 75 %. Освен това Обединеното кралство национализира банката през февруари 2008 г. и следователно притежава 100 % от акциите. Чрез освобождаване на добрата банка от лошите ипотечни заеми държавата увеличава стойността на добрата банка, която възнамерява да продаде в срок от […]. В резултат на това ползата от облекчението на активите ще бъде използвано от държавата поне отчасти под формата на по-висока продажна цена за добрата банка.
(115)
По отношение на споделянето на тежестта на разходите, породени от обезценените активи, между държавата, акционерите и кредиторите, както предишните акционери, така и притежателите на хибриден капитал ще имат принос към преструктурирането на банката във възможно най-голяма степен, тъй като първите са били изолирани (т.е. загубили са значителна сума от инвестициите си) в резултат на национализацията на NR. Притежателите на хибриден капитал ще […] AssetCo. В резултат на това те няма да получат купони, чието изплащане се извършва по усмотрение и […]. Поради това не се налага допълнително споделяне на тежестта (вж. също съображения 150 и 151).
(116)
По отношение на възнаграждението, заплащано за облекчението на активите, в СОА се изисква банките да заплашат някаква форма на възнаграждение за облекчението на капитала, осъществено чрез мерки за обезценени активи. Целта на задължителното възнаграждение е двустранна: да се гарантира споделянето на тежестта и да се минимизира нарушаването на конкуренцията. В настоящия случай споделянето на тежестта се постига благодарение на национализацията на NR (вж. също съображения 148 и 149). Що се отнася до втората цел, нарушаването на конкуренцията може да се счита за минимизирано в резултат на значителното намаляване на дейността на NR в контекста на радикалното преструктуриране (вж. също съображения 156 и сл.). Освен това всички ползи за BankCo в резултат на мярката за облекчение на активите, ще бъдат възстановени поне частично чрез по-висока продажна цена. При такива необичайни условия може да се приеме, че постъпленията от продажбата на банката са форма на възнаграждение за държавата в степен, която намалява общите разходи за оздравяване.
(117)
Обезценените активи, които остават в AssetCo, ще се управляват изключително от AssetCo, която ще бъде отделно и независимо от организационна гледна точка дружество от BankCo.
(118)
Поради това се стига до заключението, че с оглед на предвиденото всеобхватно преструктуриране, облекчението на активите в полза на BankCo отговаря на условията на СОА.
(119)
Рекапитализация е предвидена както за BankCo, така и за AssetCo. Съгласно съобщението относно рекапитализацията за рекапитализация следва да се заплаща адекватно възнаграждение.
(120)
В случая с BankCo дружеството ще получи капиталова инжекция в размер на 1,4 млрд. GBP под формата на обикновени акции. По отношение на възнаграждението, което следва да се заплаща за обикновените акции, Обединеното кралство вече ще бъде собственик на 100 % от акциите в BankCo в момента на разделянето. Допълнителна капиталова инжекция под формата на обикновени акции няма да промени акционерното участие на Обединеното кралство в BankCo. Както вече беше отбелязано по отношение на мярката за облекчение на активи в съображение 114, Обединеното кралство е национализирало NR и следователно притежава 100 % от акциите. Освен това вложените средства ще бъдат възстановени поне частично чрез възнаграждението на акциите и продажбата на BankCo.
(121)
AssetCo ще се нуждае от капиталова инжекция в размер на 1,6 млрд. GBP само в условия на криза. Дружеството няма да заплаща такса за рекапитализацията, ако такава настъпи. Когато As AssetCo […], дружеството ще продава активи на пазара. То ще използва постъпленията от продажбите, за да възстановява средства на държавата, която е един от основните му кредитори по силата на механизма за ликвидност от BoE/МФОК. Постъпленията няма да бъдат в полза на икономическата дейност на AssetCo. Поради това възнаграждението за държавата е свойствено […].
(122)
С оглед на горепосоченото се стига до заключението, че рекапитаилизациите отговарят на условията на съобщението относно рекапитализацията.
(123)
В съобщението относно преструктурирането се посочват правилата за държавна помощ, приложими за преструктурирането на финансовите институции в настоящата криза. Съгласно съобщението относно преструктурирането, за да отговаря на условията на член 87, параграф 3, буква б) от Договора, преструктурирането на финансова институция в контекста на настоящата финансова криза трябва да:
i)
води до възстановяване на жизнеспособността на банката;
ii)
включва достатъчно собствено участие от страна на получателя (споделяне на тежестта);
iii)
съдържа достатъчни мерки, които да ограничават нарушаването на конкуренцията.
i) Възстановяване на дългосрочната жизнеспособност
(124)
В точки 9, 10 и 11 от съобщението относно преструктурирането се посочва, че държавата-членка следва да представи широкообхватен и подробен план за преструктуриране, който да съдържа пълна информация за бизнес модела. В плана следва да се посочват и причините за затрудненията на финансовата институция и алтернативи на предложения план за преструктуриране.
(125)
Представената от Обединеното кралство информация отговаря на изискванията на съобщението относно преструктурирането, тъй като съдържа информация за затрудненията на NR, причината за затрудненията и информация за бизнес модела на BankCo.
(126)
В решението си за разширяване на процедурата Комисията посочи, че е имало изгледи BankCo да бъде жизнеспособна банка след сливането. Но тъй като не е получила бизнес план, който да доказва убедително жизнеспособността на BankCo, тя не е могла да достигне до заключение в това отношение. Обединеното кралство представи подробен бизнес план на 10 юни 2009 г.
(127)
Според бизнес плана BankCo ще бъде жизнеспособна банка след разделянето както при нормални условия, така и в условия на криза. В началото тя ще има значително по-малък счетоводен баланс от [21-24] млрд. GBP в сравнение с този на NR в GBP (104,3 млн. GBP в края на 2008 г.), който ще нарасне до [31-34] млрд. GBP през 2013 г. Счетоводният баланс съдържа висококачествени активи ([9-12] млн. GBP парични средства и необременени ипотечни кредити на стойност [7-11] млрд. GBP). Ипотечният портфейл, прехвърлен на BankCo, ще има средно съотношение заем/стойност [62-67] %. Пасивите на BankCo включват основно депозитите на граждани на NR (19,3 млрд. GBP) и съвсем ограничено количество междубанкови депозити ([1-3] млрд. GBP).
(128)
Търговката стратегия на BankCo ще бъде по-консервативна от тази на NR. Тя ще бъде насочена единствено към пазара на дребно в Обединеното кралство. BankCo ще работи като банка за ипотечни кредити и спестовни продукти. Склонността на банката към поемане на риск ще бъде ограничена в съответствие с нейната търговска стратегия. Целта на BankCo ще бъде постигане на единично класиране A/P1.
(129)
Що се отнася до присъствието на BankCo на пазара на спестовни продукти и ипотечни кредити в Обединеното кралство, BankCo няма да засили присъствието си на пазара. В резултат на преструктурирането BankCo ще бъде с размер три пъти по-малък от първоначалния размер на NR. Отпуснатите от нея нови заеми ще бъдат ограничени до 9 млрд. GBP през 2010 в сравнение с 32,2 млрд. GBP през 2007 г., което представлява пазарен дял от приблизително 1,5 %. Пазарният дял на BankCo от общата стойност на отпуснатите заеми ще бъде [3-6] % в сравнение с 9,7 % преди държавната намеса.
(130)
За средствата, използвани за отпускане на жилищни ипотечни кредити, ще се разчита предимно на депозити на граждани, като първоначално приблизително [92-95] % от общите средства ще бъдат от депозити през 2009 г. и тази стойност ще намалява до минимално равнище от около [68-71] % през 2013 г. (в сравнение с по-малко от 30 % преди кризата). Зависимостта на BankCo от финансиране от междубанкови депозити ще бъде ограничена до приблизително [22-35] % от нейните ипотечни активи.
(131)
Освен това целевото средно претеглено съотношение заем/стойност на BankCo по отношение на новите заеми ще бъде по-малък от [68-71] %, като няма да има заеми със съотношение заем/стойност, надвишаващ [94-97] %. Дейността на банката ще се концентрира върху отпускането на заеми за жилища, обитавани от собствениците (около […] % от общата стойност на отпусканите заеми) и ще се предприеме отпускане на известно количество заеми за закупуване на жилища за отдаване под наем (около […] %). Банката вече няма да продава продуктите „Together“ (ипотеки със съотношение заем/стойност […] 125 % в съчетание с необезпечен заем) и няма да отпуска заеми на предприятия. Отпускането на заеми от страна на BankCo, извън ангажиментите по отношение на поведението, ще бъде ограничено от нейната зависимост от депозитите на граждани за финансиране на дейността за отпускане на заеми. BankCo възнамерява да отпусне заеми на стойност [6-9] млрд. GBP през 2010 г. и [6-8] млрд. GBP годишно през 2011, 2012 и 2013 г.
(132)
Съгласно бизнес плана, представен от Обединеното кралство, се очаква BankCo да възстанови рентабилността си през […] с нетен приход от лихви при нормални условия, нарастващ от […] млн. GBP през 2009 г. до […] млн. GBP през 2013 г., печалба (загуба) след данъчно облагане приблизително - […] млн. GBP през 2009 г., нарастваща до […] млн. GBP през 2013 г. и възвръщаемост на собствения капитал (по-долу „ВСК“) след данъчно облагане - […] % през 2009 г., нарастваща до около [9-12] % през 2013 г. В условия на криза нетният приход от лихви ще се увеличи от […] млн. GBP през 2009 г. до [0,1-0,6] млн. GBP през 2013 г., печалбата (загубата) след данъчно облагане ще се увеличи от - […] млн. GBP през 2009 г. до […] млн. GBP през 2013 г., а ВСК ще се увеличи от -[…] % през 2009 г. до около […] % през 2013 г. Освен това според Обединеното кралство тези стойности не надвишават средните стойности, постигани от дружествата за кредитиране на строителство, основните конкуренти на BankCo.
(133)
По отношение на своята регулаторна капиталова позиция BankCo ще бъде капитализирана в достатъчна степен чрез рекапитализацията на стойност 1,4 млрд. GBP след разделянето. Това, заедно със значителната парична сума, която получава, ще доведе до съотношение на капитала от първи ред от над [48-53] % в периода на разделянето, намаляващ до около [16-21] % през 2013 г., тъй като BankCo ще е увеличила дейността си по отпускане на заеми, използвайки получената значителната парична сума и чрез привличане на нови средства. BankCo е също капитализирана в достатъчна степен […]. Според бизнес плана BankCo може да […] млрд. GBP […]-[…] млрд. GBP при особено неблагоприятен сценарий и същевременно ще остане жизнеспособна.
(134)
И накрая, по отношение на ликвидността BankCo възнамерява да поддържа съотношение на ликвидност (парични средства спрямо активи) от над [19-22] % през периода 2009-2013 г., което според Обединеното кралство съответства на съотношението, поддържано от дружествата за кредитиране на строителството, и е над средното равнище за банки в Обединеното кралство с по-диверсифицирана дейност (съотношение на ликвидност между 5 и 10 %). Основната ликвидност, поддържана от BankCo, ще покрива [17-20] % от депозитите на граждани и падеж на междубанковите депозити от около [3-6] месеца.
(135)
Планът съдържа информация и относно прекратяването на ВДС на BankCo, в резултат на което държавата ще има възможността да възстанови част или всички средства, вложени в NR, BankCo и AssetCo.
(136)
Въз основа на горепосоченото останалите съмнения на Комисията по отношение на жизнеспособността на BankCo са разсеяни. Това заключение съответства на първоначалната оценка на Комисията и на мненията, получени от трети страни по отношение на решението за разширяване на процедурата.
ii) Собствено участие/споделяне на тежестта
(137)
В съобщението относно преструктурирането се посочва, че е необходимо подходящо участие от страна на получателя с цел ограничаване на помощта до минимум и преодоляване на нарушаването на конкуренцията и моралния риск. Във връзка с това: а) следва да бъдат ограничени както разходите за преструктуриране, така и размерът на помощта и б) необходимо е значително собствено участие.
(138)
Принципите за собствено участие на банката бенефициер в етапа на преструктуриране са посочени в раздел 3 от съобщението относно преструктурирането. В него се изисква i) помощта за преструктуриране да бъде ограничена до минималното равнище за покриване на разходите, необходими за възстановяване на жизнеспособността; ii) банката бенефициер следва да използва във възможно най-голяма степен собствените си ресурси за финансиране на преструктурирането, например чрез продажбата на активи и iii) разходите, свързани с преструктурирането, да се поемат в достатъчна степен и от тези, които са инвестирали в банката, чрез абсорбиране на загубите с наличния капитал и чрез изплащане на адекватно възнаграждение за държавната намеса. Целта на споделянето на тежестта е двустранна: ограничаване на нарушаването на конкуренцията и смекчаване на моралния риск (44).
(139)
Съмненията на Комисията дали помощта е ограничена до необходимия минимум за възстановяване на дългосрочната жизнеспособност на NR (BankCo) бяха разсеяни (вж. също съображение 141). В действителност в окончателния план за преструктуриране не се предвижда отпускане на нови заеми над равнищата, съществували преди кризата, или придобиване на нови предприятия.
(140)
Паричните средства, прехвърлени на BankCo от AssetCo при разделянето, ще бъдат използвани главно за постигане на целта за отпускане на заеми на стойност [6-9] млрд. GBP през 2010 г. Обединеното кралство счита, че постигането на това равнище на отпуснати заеми е необходимо за стабилизиране на ипотечния пазар в Обединеното кралство, който страда от недостатъчно предлагане (особено в резултат на отрицателната нетна стойност на отпуснатите от NR заеми във връзка с нейната програма за погасяване ипотечните кредити), което засилва спада на цените на жилищата в Обединеното кралство. Целта на BankCo за отпускане на заеми за 2011 г. също ще бъде занижена до [6-8] млрд. GBP. Предвид горепосоченото разходите за преструктуриране са ограничени до необходимия минимум.
(141)
При съставянето на плана за преструктуриране Обединеното кралство избра решение, което изисква по-малко помощ от предвидената в първоначалния план за преструктуриране. Както беше посочено в съображение 23, алтернатива на разделянето на NR би било продължаване на съществуването на NR, за което би била необходима капиталова инжекция от най-малко 6 млрд. (в сравнение с максимум 3 млрд. GBP в условия на криза в окончателния план за преструктуриране). Чрез разделянето е необходим по-малко капитал общо за BankCo и AssetCo, тъй като AssetCo ще работи само като банка за отпускане на ипотечни кредити и в резултат на това ще подлежи на по-ниски регулаторни изисквания за капитал в сравнение с обикновена банка. Следователно разделянето ограничава помощта, необходима за гарантиране на жизнеспособността на NR.
(142)
Освен това в резултат на разделянето ипотечният портфейл на BankCo ще е със съотношение заем/стойност, който ще бъде по-висок от този на повечето дружества кредитиране на строителството, които могат да се считат за най-непосредствени конкуренти на банката, а до 2013 г. ВСК на BankCo ще остане значително под тази на банките в Обединеното кралство и на дружествата за кредитиране на строителството.
(143)
В допълнение, при преобладаващите пазарни условия следва да се вземат резултатите от стрес тестовете, за да се потвърди жизнеспособността на банката (45). Във връзка с това органите на Обединеното кралство потвърдиха, че средствата на стойност 1,4 млрд. GBP за BankCo се равняват на минималното регулаторно изискване на ОНФУ за капитал. Освен това BankCo […] Обединеното кралство доказа, че ако трябваше на BankCo да бъдат прехвърлени повече обезценени активи, това трябваше да бъде компенсирано чрез допълнителна капиталова инжекция, която да бъде осигурена от държавата, за да не се застраши дългосрочната жизнеспособност на банката, като същевременно се запази ограниченото отпускане на кредити за реалната икономика.
(144)
Разходите за преструктуриране се поемат от самата банка във възможно най-голяма степен чрез погасяването на заеми и продажбата от активи. Първо, NR ограничи размера на необходимата помощ чрез активно насърчаване на клиентите да погасяват заемите си и да ги рефинансират при конкурентите в периода от април 2008 г. до първите месеци на 2009 г. По този начин NR загуби много добри клиенти, т.е. тези, които са успели да намерят банка, готова да им опусне заем. Постъпленията, получени чрез програмата за активна разпродажба на текущите ипотечни кредити, са използвани за изплащане на средства, отпуснати от държавата. В резултат на това механизмът за ликвидност от BoE/МФОК е намалял от 27 млрд. GBP (в края на 2007 г.) на 14,5 млрд. GBP (на 30 юни 2009 г.).
(145)
Второ, NR продаде портфейла си „HERM“ за приблизително 2,2 млрд. GBP. Тази мярка осигури средства, които бяха използвани за изплащане на част от механизма за ликвидност от BoE/МФОК. Притокът на средства е безспорен, тъй като мярката вече е приведена в действие.
(146)
NR намали необходимата помощ и чрез отпускане на много малко нови ипотечни кредити през 2008 и 2009 г. (съответно 3 млрд. GBP и 1,3 млрд. GBP до 30 юни 2009 г. в сравнение с 32,3 млрд. GBP през 2007 г.).
(147)
С оглед на горепосоченото се достига до заключението, че съмненията на Комисията по отношение на това дали помощта е ограничена, са разсеяни и че собственото участие на NR е достатъчно.
(148)
По отношение на споделянето на тежестта в съобщението относно преструктурирането се изисква разходите за преструктуриране да се поемат не само от държавата, но и от предишните инвеститори и бившите акционери на банката.
(149)
В случая с NR банката беше национализирана и нейните бивши акционери ще бъдат компенсирани само на базата на стойността на предприятието без държавна подкрепа (46). Поради това има вероятност компенсацията да бъде почти нулева. Това означава, че бившите акционери са загубили основната част от своята инвестиция и може да се счита, че са понесли в достатъчна степен последиците от провала на NR.
(150)
Освен това притежателите на подчинен дълг на NR ще останат в AssetCo. Това означава, че те ще бъдат компенсирани чрез средствата, които са възстановени от активите на AssetCo. Като притежатели на подчинен дълг […]. От друга страна държавата ще бъде главен кредитор заради заемите (механизма за ликвидност от BoE/МФОК и механизма за оборотен капитал), които е предоставила на AssetCo. Следователно […]. Също така неотдавна NR реши да разсрочи плащанията на купони и главница по инструментите за кумулативен капитал от втори ред и свързан капитал от първи ред, когато има правото да го прави. Освен това Обединеното кралство пое ангажимент, че AssetCo ще продължи да разсрочва тези плащания след разделянето. […].
(151)
В резултат на това моралният риск е смекчен в достатъчна степен чрез собствено участие на бивши притежатели на капитал в банката.
(152)
Поради това се достига до заключението, че NR и притежателите на капитал в банката са участвали в преструктурирането в максимална степен.
iii) Мерки за ограничаване на нарушаването на конкуренцията
(153)
В решението си за разширяване на процедурата Комисията изрази съмнения дали мерките, предложени от Обединеното кралство за ограничаване на нарушаването на конкуренцията, са достатъчни, за да компенсират нарушаването на конкуренцията, причинено от продълженото присъствие на икономическите дейности на NR на пазара чрез BankCo. Това опасение беше споделено от трети страни, които отбелязаха силната позиция на BankCo на пазара на ипотечни кредити и спестовни продукти в Обединеното кралство и предложиха мерки за преодоляване на нарушаването на конкуренцията, причинено от BankCo.
(154)
По отношение на мерките за ограничаване на нарушаването на конкуренцията в съобщението относно преструктурирането се посочва, че Комисията следва да вземе под внимание в оценката си размера на помощта, степента на споделяне на тежестта и позицията, която финансовата институция ще има след преструктурирането. Въз основа на посочения анализ следва да бъдат въведени подходящи компенсаторни мерки.
(155)
Нарушаването на конкуренцията, причинено от NR, е значително. Приемникът на NR, BankCo, ще бъде добре осигурен със средства и освободен от тежестта на рисковите заеми, отпуснати в миналото от NR. За да продължи функционирането на NR след септември 2007 г. и с цел подпомагане на разделянето, беше и ще бъде необходима помощ в голям размер. NR обаче ще бъде много по-малка банка и Обединеното кралство е приложило достатъчни мерки за ограничаване на нарушаването на конкуренцията.
(156)
Първо, NR вече няма да съществува като същия икономическо образование както преди държавната намеса. Банката е била подложена на национализация и цялостно коренно преструктуриране. В резултат на това на пазара на депозити на граждани в Обединеното кралство ще се конкурира много по-малка банка от NR, BankCo. След разделянето счетоводният баланс на BankCo ще бъде около [17-22] % от счетоводния баланс на NR през 2007 г. Но тъй като по време на разделянето банката ще разполага със значителни парични средства и ще бъде финансирана почти изцяло чрез депозити на дребно, което ще ѝ позволи бърз растеж през първите години, е по-справедливо да се използва „стабилизираното“ положение в края на периода на преструктуриране, за да се оцени размера на намаляване на дейността. По това време счетоводният баланс ще бъде по-малък с [30-35] % от първоначалния обем на NR през 2007 г. Делът на банката на пазарите след преструктурирането на пазарния дял (на базата на общата стойност на новите заеми) на пазара на жилищните ипотечни кредити ще бъде около [3-6] % ([6-9] млрд. GBP) до 2013 г. в сравнение с 8 % през 2007 г. (32,2 млрд. GBP). На пазара на депозити на граждани в Обединеното кралство делът на BankCo няма да надвишава 1,5 % след 2013 г. (23 млрд. GBP) в сравнение с 1,9 % преди масовото теглене на пари от банката (bank-run) през септември 2007 г. Това показва, че BankCo ще бъде сравнително малка банка, а не лидер на пазара. Допълнителното намаляване на присъствието на BankCo на пазара на ипотечни кредити и спестовни продукти в Обединеното кралство би застрашило нейната жизнеспособност.
(157)
През 2008 и 2009 г. NR доброволно намали дейността си за отпускане на заеми до много ниски равнища (3 млрд. GBP през 2008 г. и 1,3 млрд. GBP през първата половина на 2009 г. в сравнение с 32,2 млрд. GBP през 2007 г., вж. таблица 1) поради ограниченията върху отпускането на заеми, предвидени в рамката за конкурентоспособност и чрез насърчаване на клиентите да прехвърлят заемите си на конкурентите във връзка с програмата на банката за разпродажба на съществуващи ипотечни кредити. Посочената програма беше причина нетната стойност на отпуснатите заеми през 2008 г. да намалее с 25,4 млрд. GBP. В заключение, NR намали присъствието си на пазара на ипотечни кредити от момента на оповестяване на рамката за конкурентоспособност в края на първото тримесечие на 2008 г.
(158)
Второ, в сравнение с изменения план за преструктуриране Обединеното кралство предприе мерки за намаляване на счетоводния баланс на BankCo, в който да има по-малко парични средства и повече рискови активи, като го намали с приблизително 4 млрд. GBP. BankCo ще има по-малко парични средства и повече и с по-ниско качество ипотечни кредити. С по-малко парични средства BankCo ще има по-ограничен капацитет за отпускане на ипотечни кредити. Промените, направени от Обединеното кралство в счетоводния баланс, допринасят за преодоляване на опасенията, изразени от трети страни (вж. раздел 4.2).
(159)
Трето, Обединеното кралство пое пред Комисията няколко ангажимента, насочени към ограничаване на пазарното присъствие на BankCo, които са описани по-подробно в раздел 5.4. Въведени са ограничения за депозитите на граждани и ипотечните кредити на BankCo. Тези ограничения ще останат в сила поне до края на 2011 г., независимо от това дали BankCo ще прекрати ВДС и вероятно дори и по-дълго, ако прекратяването на ВДС се осъществи след 2011 г. Ограниченията намаляват възможността на BankCo да разширява дейността на пазара си агресивно.
(160)
Във връзка с това е необходимо ограниченията да останат в сила дори ако прекратяването на ВДС се осъществи преди 2011 г., когато BankCo продължава да се възползва от държавната помощ, отпусната на нея и на AssetCo с цел подпомагане на разделянето на NR. Предоставената помощ гарантира, че BankCo ще има добра начална позиция след разделянето. Тя се е освободила от рисковите заеми от миналото и е получила значителна парична сума. BankCo ще продължи да ползва помощта след разделянето. Ранното прекратяване на ВДС няма да компенсира изцяло нарушаването на конкуренцията от BankCo и това оправдава оставането на ограниченията в сила поне до края на 2011 г.
(161)
Във връзка опасенията, изразени от трети страни по отношение на възможността BankCo да измести конкурентите си чрез агресивни стратегии за ценообразуване, Обединеното кралство пое ангажимент BankCo да остане извън трите водещи позиции в таблиците на Moneyfacts за стандартните ипотечни кредити (с изключение на ипотечните кредити със съотношение заем/дълг над 80 % или продуктите за клиенти, които купуват за пръв път). Таблиците на Moneyfacts включват данни за петте водещи вида ипотечни кредити в няколко сегмента, които се считат за най-добрите предложения на пазара в даден момент. За по-малките банки е важно да заемат добра позиция в таблицата на Moneyfacts, тъй като това е ефективен начин за свързване с клиенти. Чрез ангажимента на Обединеното кралство се гарантира, че BankCo, макар и все още на добра позиция, не може да предложи най-добрата цена на пазара. Следователно изместването на конкурентите е ограничено през годините, през които BankCo зависи в най-голяма степен от държавната помощ.
(162)
Освен това Обединеното кралство пое ангажимент да продаде BankCo […]. Продажбата на BankCo ще позволи на държавата да си възстанови (част от) средствата, вложени в NR. Освен това с навременното прекратяване на ВДС се осигурява възможността трети страни да закупят BankCo. Във връзка с това конкурентите на NR бяха недоволни преди всичко от факта, че докато е обект на ВДС, за NR е по-лесно да привлича депозити на граждани, тъй като клиентите знаят, че банката се подпомага от държавата. Прекратяването на ВДС ще премахне нарушаването на конкуренцията.
(163)
Също така Обединеното кралство пое ангажимент, че гаранциите за BankCo върху депозитите на граждани и междубанковите депозити ще бъдат прекратени до […]. В резултат на това BankCo вече няма да бъде в по-благоприятно положение в сравнение с конкурентите си по отношение на депозитите на дребно и междубанковите депозити. Следователно този ангажимент разсейва опасенията на третите страни във връзка с продължаването на гаранциите.
(164)
По отношение на ограниченията за поведение, дейностите на BankCo ще бъдат ограничени посредством забрана за закупувания на други дружества и забрана за осланяне на държавните гаранции и ВДС. Тези мерки ще продължат до прекратяването на ВДС.
(165)
Оттеглянето на NR от Дания може да се разглежда като мярка за ограничаване на нарушаването на конкуренцията, тъй като NR и в последствие BankC вече няма да се конкурира на този пазар.
(166)
В заключение, всяко нарушаване на конкуренцията от страна на AssetCo поради това, че банката продължава да извършва ограничени икономически дейности, е ограничено, както се потвърждава с ангажимента, поет от Обединеното кралство в точка ix) от съображение 29. […], нейните икономически дейности ще намалеят и едновременно с това ще намалее потенциалното нарушаване на конкуренцията.
(167)
В точка 46 от съобщението относно преструктурирането се посочва, че за да се провери правилното изпълнение на плана за преструктуриране, от държавите-членки се изискват редовни подробни доклади. Съответно Обединеното кралство следва да представя на Комисията такива доклади на всеки шест месеца от датата на влизане в сила на настоящото решение.
7. ЗАКЛЮЧЕНИЕ
(168)
Продължаването на мерки i)-iii) след разделянето на NR, както и на мерки iv)-xii), описани в съображение 30, се счита за помощ за преструктуриране, която следва да се обяви за съвместима с член 87, параграф 3, буква б) от Договора,
ПРИЕ НАСТОЯЩОТО РЕШЕНИЕ:
Член 1
Следната помощ, която Обединеното кралство е привело в действие в полза на Northern Rock, BankCo и AssetCo, е съвместима с общия пазар при спазване на посочените в член 2 условия:
i)
прилагане със задна дата на по-ниска такса за механизма за ликвидност на Bank of England, които по-късно бяха поети от Министерството на финансите на Обединеното кралство („механизъм за ликвидност от BoE/МФОК“) и възстановяването на надплатените от Northern Rock такси след разделянето на Northern Rock на BankCo и AssetCo;
ii)
гаранция от страна на Министерството на финансите на Обединеното кралство пред Органа за надзор на финансовите услуги, че Northern Rock ще работи с капитал над регулаторните изисквания;
iii)
запазване на държавната гаранция върху депозитите на граждани на BankCo;
iv)
запазване на държавната гаранция върху междубанковите депозити на BankCo;
v)
рекапитализация на BankCo в размер на 1,4 млрд. GBP;
vi)
условен механизъм за ликвидност на стойност 1,5 млрд. GBP за BankCo;
vii)
запазване на държавната гаранция върху междубанковите депозити на AssetCo;
viii)
увеличаване на механизма за ликвидност от BoE/МФОК с максимум 10 млрд GBP до максимум 23 млрд GBP;
ix)
рекапитализация на AssetCo в размер на 1,6 млрд. GBP и
x)
механизъм за оборотен капитал на стойност 2,5 млрд. GBP за AssetCo.
Член 2
Условията, посочени в член 1, са следните:
i)
необходимо е пълно разделяне на дейностите на BankCo и AssetCo възможно най-бързо и най-късно до края на 2010 г.;
ii)
ограничението за отпускане на нови заеми от BankCo трябва да бъде 4 млрд. GBP през 2009 г., 9 млрд. GBP през 2010 г. и 8 млрд. GBP през 2011 г.; в случай че BankCo остане временна държавна собственост (наричана по-долу „ВДС“) след 2011 г., ограничението от 8 млрд. GBP за отпускане на нови заеми трябва да остане в сила до 31 декември 2013 г. или до прекратяването на ВДС, в зависимост от това кое от събитията ще настъпи по-рано;
iii)
балансът на депозитите на граждани в BankCo за цялото Обединено кралство, Ирландия и на остров Гърнзи трябва да бъде ограничен до 20 млрд. GBP до 31 декември 2011 г.; в случай че BankCo остане ВДС през 2012 и 2013 г., ограничението за депозитите на граждани трябва да бъде 23 млрд. GBP за 2012 г. и 26 млрд. GBP за 2013 г. или да се прекрати ВДС;
iv)
BankCo не трябва да бъде сред трите водещи позиции в таблиците на Moneyfacts за категориите на 2-, 3- или 5-годишните ипотечни кредити с фиксирани или променливи лихви (с изключение на ипотечните кредити със съотношение заем/стойност над 80 % и продуктите клиенти, които купуват за пръв път) до 31 декември 2011 г. или до прекратяването на ВДС, в зависимост от това кое от събитията ще настъпи по-рано;
v)
Правителството на Обединеното кралство трябва да продаде мажоритарния дял в BankCo […]; във връзка с това се счита, че ВДС е прекратена, ако Обединеното кралство продаде най-малко 50 % + 1 от акциите на BankCo на предприятие (или предприятия), което не е (които не са) притежавано(и) или контролирано(и) от държавата, и Обединеното кралство загуби контрол над BankCo по смисъла на Регламент (ЕО) № 139/2004;
vi)
BankCo […] трябва да оповести публично, че гаранцията върху депозитите на граждани ще бъде прекратена до […] и че Обединеното кралство ще отмени гаранционните договорености по отношение на междубанковите депозити, свързани с BankCo до 31 декември 2010 г.;
vii)
съществуващият подчинен дълг трябва да остане в AssetCo и AssetCo не трябва да изплаща главница или купони по инструментите за подчинен дълг, когато по договор има възможност да прави това, […];
viii)
BankCo и AssetCo не трябва да се ангажират със закупуване на акции в други предприятия или да се осланят на държавните гаранционни договорености или държавната собственост;
ix)
AssetCo не трябва да предприема нови икономически дейности, освен дейностите, които са необходими за осигуряване на оперативна подкрепа за BankCo до приключване на разделянето на дейностите на BankCo и AssetCo […].
Член 3
Обединеното кралство уведомява Комисията в срок от два месеца от нотификацията на настоящото решение за мерките, предприети за неговото спазване. Освен това от датата на приемане на настоящото решение Обединеното кралство представя подробни шестмесечни доклади относно мерките, предприети за неговото спазване.
Член 4
Адресат на настоящото решение е Обединеното кралство Великобритания и Северна Ирландия.
Съставено в Брюксел на 28 октомври 2009 година.